EUSKAL MUSIKA KATEA: GANBARA\n80ko hamarkadan euskal folk-rockaren talderik garrantzitsuena izan zen Ganbara. Hainbat ezaugarrik folk berriaren lehen belaunaldiarekin (Haizea, Izukaitz...) lotzen dute: tradizioa eta jazz edo pop musikak nahastea, Maria Eugenia Etxebesteren ahots ederra gidari izatea eta herri tresnak zein elektrikoak uztartzea. Hainbat urtetako etenaldiaren ostean, taldea 2011n itzuli zen, disko berri batekin.\nBerez, 1979an biltzen hasi, eta jazz eta musika klasikotik zetorren musikari talde batetik sortu zen Ganbara 1982an. Angel Unzuk (gitarra), Maria Eugenia Etxeberriak (ahotsa), Juan Ezeizak (biolina, alboka, txirula), Josean Martin Zarkok (gitarra, bozoukia, ahotsak), Josemari Mujikak (bateria eta perkusioa) eta Jesus Etxeberriak (pianoa, baxua eta ahotsa) osatu zuten hastapeneko zazpikotea. Laster batean, disko bat grabatu zuten, Behin batean (Soñua, 1982). Azkarregi, taldekideen iritziz: "Presaka eta korrika. Nobatada izan zen. Hortik aurrera pittin bat egindakoa zuzentzen ahalegindu ginen" (1). Dena dela, disko hark, oso borobila ez izanagatik ere, agerian utzi zuen herri musiketatik edanez musika pertsonalagoa eta landuagoa egin nahi zuen talde preziosista.\nNahiko korapilatsuak izan ziren lehen urte haiek. Rockaren leherketaren garaia zen Euskal Herrian. Emanaldi gutxi, oihartzun gutxi... 1985ean Toledon (Espainia) antolatutako Folk Sari Nazionala irabazi zuten arte. Guztira 175 taldek parte hartu zuen Ganbarak irabazitako lehiaketa hartan. Sari horren ondorioz, Espainiako Telebistan ere agertu zen. Sariak errotik aldatu zuen taldearen zoria. Besteak beste, disko bat grabatzera behartzen zuen irabazlea, eta hortik sortu zen Banan- banan (Elkar, 1985), nahiz eta lehiaketara aurkeztu aurretik prestatutako materiala izan diskoan agertzen dena. Dezentez disko helduagoa da, argiagoa, eta taldekideek ez dute inongo erreparorik herri musika eta beste musika batzuk uztartzeko. Aldaketak izan ziren taldean: Jesus Etxeberriak utzi eta Josetxo Fernandez (pianoa, sintetizadoreak) eta Eduardo Salvador (baxua) sartu ziren Ganbaran. Handik aurrera ohikoak gertatu ziren gorabeherak taldearen oinarri erritmikoan. Baina, era berean, sendotu egin zen taldearen muina, Maria Eugenia Etxeberriak, Josean Martin Zarkok, Angel Unzuk eta Juan Ezeizak osatzen zutena.\nSariaren ondorioz emanaldiak ugaritu eta Euskal Herritik kanpo ere jotzen hasi ziren. Taldearen garairik emankorrena da. Harat honat (Elkar, 1987) diskoan taldeak sonoritate propioa lortu zuen, Etxebesteren ahots indartsuan eta gitarren arteko jolas landuetan zein tresna tradizionalen koloreetan oinarritua. Garai hartan hau zioen Juan Ezeizak taldearen musikaz: "Folk progresiboa dela esan digute, folka hartuz eta piska bat modernizatuz, aprobak egitea nolabait, esperimentoak. Batez ere, folkeko tresnak eta gaur eguneko tresnekin nahasketak egin ditugu, beste batzutan ere musika herrikoia hartu eta hitzak jarri dizkiogu edo aldrebes" (2). Disko horretan, gainera, akordeoia eta soinu txikia erabili zituzten lehen aldiz. Horretarako, Joxan Goikoetxea (Alboka) aritu zen tarte batez Ganbararekin. Goikoetxeaz gain, Jose J. Lera (bateria), Jose A. Gonzalez (baxua) eta Josetxo Fernandez Ortega (pianoa) aritu ziren disko hori grabatzen.\nGanbara(tik) (Elkar, 1989) izan daiteke taldearen diskorik landu eta ezagunena. Berriro ere aldaketak gertatu ziren taldean. Jose Angel Loran (eskusoinua), Alex Blasco (pianoa) eta Mikel Artieda (baxua) sartu ziren. Taldearen diskorik herrikoiena dela esan izan da. Azpimarratzekoa da izen handiko kolaboratzaileen parte-hartzea: Paddy Moloney, Irlandako The Chieftains talde mitikoko gaita jotzaile eta Europako herri musiketako izenik nagusietakoa, besteak beste. Taldea erabat aldatu zen Buhamien balleta diskoan (Elkar, 1992). Josean Martin Zarko eta Angel Unzu ziren hastapeneko laukotetik jarraitzen zuten bakarrak, eta hainbat jazz musikari ezagunekin osatu zuten taldea bosgarren lana gauzatzeko: Txema Garces (baxua), Pello Ramirez (akordeoia, biolontxeloa) eta Josetxo Goia-Aribe (saxofoi tenorea). Haiekin batera Garbiñe Benitez (ahotsa) eta Alex Blasco (pianoa) aritu ziren. Bateriarik gabeko Ganbararen lehen diskoa da. Jazzeroena.\nTaldeak beste disko bat, Itsas zabalean (Elkar, 1995), grabatu zuen desagertu baino lehen. Angel Unzu, bere bidea hartu, eta izen handiko euskal musikariekin aritu izan da: Benito Lertxundi, Kepa Junkera, Jabier Muguruza.... Horretaz gain, ekoizle gisa aritu da Alaitz eta Maider, Benito Lertxundi, Iker Goenaga, Oreka Tx eta Olatz Zugaztiren diskoetan, besteak beste, eta jazz musikan buru-belarri kokatutako hiru disko instrumental kaleratu ditu bakarka: 13 solos (Jazzle, 2000), Melodías de piel (Elkar, 2003) eta Tiempo de búsqueda (Acoustic Music Records). Halaber, pop-rock kantuen konpositore gisa lehen lana egin du Txuma Murugarren abeslariarekin 14 abesti eta hamahiru istorio txiki diskoan (Gaztelupeko Hotsak, 2013).\nJosean Martin Zarko Albokako taldekide izan zen 1994tik 2001era, eta taldearen lehen bi diskoetan hartu zuen parte. Ondoren Euritan Blai osatu zuen Juan Ezeizarekin, eta biak aritu dira, Gaskoniako hainbat musikarirekin batera, Europa osoan oihartzun handia eduki duen Xarnege taldean. Hemengo eta hango musika tradizionalak uztartzen dituen Gaueko lan musika-Música de contrabanda diskoa (Pyrene, 2004) kaleratu zuten, eta dozenaka emanaldi eman zituzten Europan. Ganbararen ikuspegi musikaletik hurbilago dagoen Lantz taldean ere parte hartu dute biek, Mikel Errazkin (Sorotan Bele), Alaitz Telletxea (Alaitz eta Maider, Patxi eta Konpainia), Xabi Lopez (Beti Mugan, Kanta Ttikiak), Garbiñe Insausti, Olatz Prat (Zuri&Beltz, Karelean) eta Oihana Lekuonarekin (Mikel Errazkin HF). Berriro ere folk, pop, rock eta jazz musikak uztarturik agertzen zaizkigu Igaran gaiak (Hirusta, 2007) diskoan. Hala ere, 2011ko udazkenean disko berri batekin, Eguntto batez (Agorila), berragertu zen Ganbara. Maria Eugenia Etxeberria, Josean Martin Zarko, Alex Blasco eta Juan Ezeizak osatutako laukoteari, Xabi Aburruzaga trikitilaria batu zitzaion Ganbararen aro berri honetan. Disko horretan, "Banan-banan" kantua berreskuratzeaz gain, Carlos Palacio konpositore katalanak Espainiako Errepublikaren alde sortutako "Peleamos, peleamos" kantuaren moldaketa grabatu zuen Ganbarak.\nPublicado por http://euskalmusikakatea.blogspot.com/ en 13:04


ITSASPEN 2019 - EAEko itsasertzeko eremuak garatzeko eta bultzatzeko laguntzak - Landaren eta Itsasertzaren garapena - Euskadi.eus\nSasoiko laneko ostatuak 2022\nITSASPEN 2019 - EAEko itsasertzeko eremuak garatzeko eta bultzatzeko laguntzak\nProiektua burutzeko luzapena egiteko eskaera\nAurkeztutako proiektuaren aldaketak jakinaraztea\nJustifikazioa eta dokumentazio aurkeztea\nEuskal Autonomia Erkidegoko itsasertzeko eremuak aratzeko eta bultzatzeko laguntzak emateko araubidea ezartzea eta arautzea, eremuotako oinarrizko zerbitzuak eta herritarren bizi-kalitatea hobetzeko eta kostaldeko herriak biziberritzen, berritzen eta garatzen lagunduko duten jarduera ekonomiko berriak sortzea.\n2019ko ekitaldirako iragarri diren laguntzei erantzuteko gehieneko diru-zuzkidura globala 500.000 eurokoa da.\n- Itsasertzeko ekonomiarako eta herritarrentzako oinarrizko zerbitzuak ezartzeko laguntzak - 382.500 euro, 153.000 euro 2019. urteko ordainketa-kredituari eta 229.500 euro 2020. urteko konpromiso-kredituari.\n- Itsasertzeko ondarea kontserbatzeko eta hobetzeko laguntzak - 117.500 euro dagozkio: 47.000 euro 2019. urteko ordainketa-kredituarenak dira, eta, 70.500 euro, 2020. urteko konpromiso-kredituarenak.\nItsasertzeko ekonomiarako eta herritarrentzako oinarrizko zerbitzuak ezartzeko laguntzen onuradunak\nHauek izan daitezke kapitulu honek arautzen dituen laguntzen onuradun: udalerriak, zuzenean edo beren erakunde autonomiadunen bitartez, beren mendeko zuzenbide pribatuko erakunde publikoen bitartez edo beren mendeko sozietate publikoen bitartez; fundazio publikoak; nortasun juridikoa duten udal-partzuergoak; mankomunitateak; eta eskualdeak.\nItsasertzeko ondarea kontserbatzeko eta hobetzeko laguntzen onuradunak\nHauek izan daitezke kapitulu honek arautzen dituen laguntzen onuradun: administrazio publikoak, zuzenean edo beren erakunde autonomiadunen bitartez, beren mendeko zuzenbide pribatuko erakunde publikoen bitartez edo beren mendeko sozietate publikoen bitartez; fundazio publikoak; nortasun juridikoa duten partzuergoak; zuzenbide publikoko korporazioak; irabaziasmorik gabeko pertsona juridikoak; eta, nahiz eta ez izan nortasun juridikorik, kapitulu honekin bat diruz laguntzeko modukoak diren jarduerak egin ditzaketen pertsona fisikoen edo juridikoen elkarte publikoak eta pribatuak eta ondasun-erkidegoak.\nOnuradunak pertsona fisikoek edo juridikoek eratzen dituzten nortasun juridikorik gabeko elkarte publikoak edo pribatuak (tartean, ondasun-erkidegoak) badira, elkarteko kide diren pertsona fisiko edo juridiko guztiak hartuko dira onuraduntzat, eta guztiek bete behar dituzte dekretu honek xedatzen dituen baldintzak eta eskakizunak. Elkarteen eskabideek berariaz adierazi behar dituzte elkarteko kide bakoitzak proiektua gauzatzeko hartzen dituen konpromisoak eta bakoitzari aplikatu beharreko zenbatekoa. Betiere, ordezkari edo ahaldun bat izendatu behar dute elkarteek, elkarteari onuradun izateagatik dagozkion betebeharrak betetzeko ahalorde askietsiak dituena. Elkarteak ezin dira desegin Euskadiko Ogasun Nagusiaren antolarauei buruzko Legearen testu bategina onartzen duen azaroaren 11ko 1/1997 Legegintza Dekretuko 44. artikuluak, haren 32. m) artikuluarekin batera, finkatzen duen preskripzio-epea igarotzen den arte.\nDeialdiaren araudia Agindua, 2019ko urtarrilaren 21ekoa, Ekonomiaren Garapeneko eta Azpiegituretako sailburuarena, zeinaren bidez 2019ko deialdia egiten baita Euskal Autonomia Erkidegoko itsasertzeko eremuak garatzeko eta bultzatzeko laguntzak emateko (Itsaspen programa), otsailaren 21eko 22/2012 Dekretuaren II. eta III. kapituluen babesean.\nAraudia 22/2012 Dekretua, otsailaren 21ekoa, Euskal Autonomia Erkidegoko itsasertzeko eremuak garatzeko eta bultzatzeko laguntzei buruzkoa (Itsaspen Programa)\nTelefonoa: 945 019 944\nSozietatearen estatutuen kopia\nEraketaren eskrituraren kopia eta Identifikazio Fiskaleko Txartelaren fotokopia.\nEskatzailearen NANaren kopia, automatikoki egiaztatzeko berariazko baimenik ez baduzu eman, eta haren ordezkaritza egiaztatzen duen eskriturarena.\nDagozkien erregistro publikoetan inskribatuta egotearen egiaztapena.\nNortasun Agiri Nazionalaren kopia, automatikoki egiaztatzeko berariazko baimenik ez baduzu eman.\nAurkeztutako dokumentu guztiak egiazkoak direla dioen erantzukizunpeko adierazpena.\nGizarte Segurantzari eta Ogasunari ordaindu beharrekoa ordaindu zaiela frogatzen duten ziurtagiri eguneratuak, automatikoki egiaztatzeko berariazko baimenik ez baduzu eman.\nHirugarrenen altaren inprimakia.\nGaratu beharreko jardueraren deskripzio-memoria. Bertan honako hauek jasoko dira: kokapen geografikoa, inbertsioaren zenbatekoa, aurrekontu xehatua edota proformako faktura, burutzapen zehatzaren aurreikuspena, ordainketaren aurreikuspenak, finantzaketa.\nInbertsioa egingo den lursailen edo higiezinen jabetzatituluaren, gozamenaren edo errentamenduaren kopia, eta, beharrezkoa izanez gero, lanaren Proiektua lizentziaren kopia eta aldeko hirigintza baimena edo txostena, inbertsioak berekin batera obra zibila badakar.\n6 hilabete epea irekitzen duen aginduak argitaratzen den hurrengo egunetik kontatzen hasita.\nEBAZPENA, 2019ko urriaren 4koa, Landaren eta Itsasertzaren Garapeneko eta Europar Politiketako zuzendariarena, zeinaren bidez argitara ematen baita otsailaren 21eko 22/2012 Dekretuaren markoan –2019ko ekitaldiari dagokionez– emandako laguntza ekonomikoen onuradunen zerrenda. Dekretu horren bitartez, Euskal Autonomia Erkidegoko itsasertzeko guneak garatzeko eta bultzatzeko laguntzak arautzen dira (Itsaspen programa). [2019/10/04]\nAmaitzeko epearen luzapena eman ahal izango da baldin eta erakunde onuradunari egotzi ezin zaizkion arrazoiak badira (behar bezala frogatu beharko dira). Beraz, luzapenaren eskaeran argi agertu behar dira arrazoi horiek zeintzuk diren eta, behar izanez gero, frogatzeko dagozkion agiriak ere eman beharko dira. Luzapenaren eskaera inbertsioa eta/edo gastua amaitzeko mugaeguna baino 30 egun natural lehenago aurkeztu behar da.\nProiektua burutzeko luzapenarako eskabide formularioa\nEgindako jardueren justifikazio-memoria\nNahitaezko baimenak eta lizentziak\nEragiketak kontratazio publikoari buruzko araudi aplikagarriarekin bat datozela egiaztatzen duen ziurtagiria\nOndasun higiezinak eraiki, erosi eta birgaituz gero, jabariaren xedapena mugatzeko erregistro-idazpena egiaztatzen duen agiria


Kezka Durangoko udalerriko aste honetako erasoen ostean Kezka Durangoko udalerriko aste honetako erasoen ostean\nKezka Durangoko udalerriko aste honetako erasoen ostean\nAste konplexua izaten ari da hau Durangoko biztanleriarentzat, bereziki gazteriarentzat. Atzo bertan beste Indarkeria Matxista kasu bat aditzera ematen zen. Pasa den igandean, Bilboko Areatzan Durangoko emakume gazte bat sexual eta fisikoki erasotua izan zen. Gainera, berarekin zioan gizonezkoa ere fisikoki erasotua zen bitartean erasotzaileari aurre egin ostean.\nEmakumeak arreta medikua jaso behar izan zuen bekainean zuen ebaki batengatik. Zorionez, erasoa burutu zuen gaztea, 28 urtetakoa, atxilotua izan zen Biribila Plazan guztiaren lekuko izan zen pertsona bat bere atzetik irten zelako korrika. Atxilotuari abusu, eraso eta lesio karguak leporatzen zaizkio.\nHau esanda, lehenik eta behin, EGK-k bai emakume gazte erasotuari, hala nola, berarekin zioan gizon gazteari, bere elkartasuna adierazi nahi die. Hala nola, emakume gaztea lagundu zuen gaztearen eta erasotzailearen atzetik korrika atera zen lekukoaren ausardia txalotu nahi du.\nBestalde, gehitzea ostegun honetan kontzentrazio bat burutuko dela 20:00etan Andra Mari portikoan, Indarkeria Matxistaren aurka. Izan ere, astebeteren buruan lau izan dira erasotuak izan diren emakume durangotarrak.


Ertzaintzaren abusuak Basaurin Greba Orokorrean - sindicato ESK sindikatua\n2020 otsailak 05\nSalatu egin nahi dugu pasa den urtarrilaren 30ean, poliziak izan zuen hertsapen-jokabidea eta erabili zuen indarkeria, oinarrizko eskubideak mugatuz, hala nola grebarako askatasuna, manifestaziorako askatasuna, adierazpen-askatasuna eta abar\nEta zehazki aipatu nahi dugu Ertzaintzak hilaren 30ean Basaurin egindako polizia-abusua. Egun horretan, uniformedun bi agentek pertsona bati eraso egin zioten fisikoki inolako aitzikiarik gabe eta konflikturik gabeko espazio batea, eta, beste alde batetik, kalez jantzitako lau agente bizilagun baten atariko atean goizaldeko 4:30ean zain zeuden, etxetik atera eta hura miatzeko, autoa birritan miatzeko. Eta bere lonjara 09:24an sartzea gure iritziz,legez kanpo, ustez lehergailuak konfiskatzeko, egun batzuk lehenago Astondoan erositako petardo batzuk bakarrik aurkituz, erabat legalki.\nEz zaigu kasualitatea iruditzen gertatutakoa, bi pertsona horiek gure herriko ekintzaile sozial ezagunak baitira. Eta ikusten dugu polizia-jardun horren helburua ez dela inolako deliturik saihestea, baizik eta pertsona horiek beren jarduketetan mugatzea, eta horiek ez dira inolaz ere delituzkoak.\nZilegitzat jotzen dugu langileen borroka, emakumeena, gazteena, langabeena, pentsiodunena eta existitzen diren beste hainbeste borrokatzea, horiek gabe ez genukeelako sozialki aurrera egiteko aukerarik izango. Beraz, hemendik kolektibo sozial eta sindikal ezberdinek poliziaren gehiegikeria horiek salatzen ditugu, eta berriro gerta ez daitezen exijitzen dugu.\nBasauriko Greba Batzordea


Sukaldaritza gustatzen bazaizu, “Nafarroa efektua”ren zaporea ere gustatuko zaizu\nSukaldaritza hemen oso abangoardista izan daiteke, baina inoiz ez du ahazten bere jatorria. Gure ordokietatik eta mendietatik sortzen da; lur lauetan, barazki eta ardo bikainak ekoizten dira; lur aldapatsuetan, aldiz, azienda larratzen da, eta abere horietatik haragi eta gazta apartak eskuratzen dira.\nHorixe da gakoetako bat: kalitatezko lehengaiak.\nEta belaunaldiz belaunaldi gorde diren errezetak gehitzen badizkiogu, bai eta punta-puntako sukaldarien ausardia eta trebetasuna ere, horra hor Nafarroako sukaldaritza, zure apeta betetzeko prest!\nGainera, lasai asko etor zaitezke Nafarroara, hemen segurtasun protokoloak zorrozki betetzen baititugu, eta arduraz, higienez eta esklusibotasunez emanen dizute arreta.\nDastatu pintxoak etxera itzuli aurretik, bestela damutuko zara\nIruña bisitatzen baduzu, hiriko ohitura tipiko eta erakargarri hau aholkatzen dizugu: pintxoak jatea. Goizean, 11etatik aurrera, edo arratsaldean, 18etatik aurrera, Estafeta eta San Nikolas kaleak eta Gazteluko plaza animatzen dira, zeren... bermutaren ordua baita, eta pintxoarena ere bai! Imajina ezazu zeure burua terraza handi batean -berogailua eta guzti, orain denok hori nahi baitugu-, zure gustuko zerbait jaten, hiriko bizitzari begira.\nPiper, arrautza eta ganba pintxoak ohikoak dira, baina mokadu sofistikatuagoak eta berritzaileagoak ere jan ditzakezu, pena ematen badu ere haien diseinu ikusgarriari erreparatuz gero... Galdetu bertakoei, pintxoaren hautaketan asmatzeko.\nEta zaletzen bazara, negu bukaeran Pintxoaren Astea duzu, aukera paregabea gure sukaldarien pintxo berriak ezagutzeko. Janarizale petoek apuntatu behar dute ekimen hori agendan.\nJatetxe bateko mahaian eseri behar duzu.\nBeti esan da gure lurraldean oso ongi jaten dela; beraz, zergatik ez duzu probatzen? Nafarroako produktu ezagunak dira barazki-menestra, pikillo piperrak eta zainzuri samurrak. Baita ere haragi bikaina, txingarretan egina eta erretegi eta sagardotegietan eskainia. Eta, halaber, gazta, ardoa eta patxarana. Postre gozoak ahaztu gabe: gaztanbera, goxua, kremaz beteriko tututxoak...\nEta non dasta dezakezu hori guztia?\nBa ia edozein jatetxetan; baina mokofina bazara, has zaitezke Erresumako Jatetxe batean, hau da, Michelin izarren bat duen jatetxe batean. Horietan, lehengai hoberenak dituzte, modu abangoardista eta berritzailean prestatuak. Horiez gain, punta-puntako bestelako jatetxeak badaude, plataforma sozialen bidez ezagutzen ahal dituzunak.\nTxingarretan egindako haragia jan nahi baduzu, zoaz erretegi edo sagardotegi batera. Sagardotegien sasoi onena urtarriletik apirilera bitarte da. Haietan , herri giroaz gozatuko duzu, txotx! oihukatuz irekitzen diren kupeletako sagardo zurrusten hotsa entzuten dela. Txuletoi samurrak -txingarretan eginak-, bakailaoa, ahogozo oneko ardoak eta, bukaeran, gazta eta intxaurrak. Mmmm… Ulertzekoa da halako tentazioetan erortzea.\nEta udazkeneko eta neguko zaporeak ez galtzeko, idatzi agendan bi ekitaldi hauek: Baztan-Bidasoko Ehiza Jardunaldiak, eperki, usoki, orkazki eta basurdeki bikainak plater nagusi direla, perretxiko, onddo eta saltsa gozoekin batera; eta Tuterako Inverdura jaialdia, kardua, brokolia, orburua eta neguko beste barazki apartak oinarri dituzten menuak eta jarduerak eskaintzen direla.\n"Nafarroa efektua" dastatzen, inoiz baino gehiago...\nArdoaren Bidea eta jarduera gastronomikoak\nNafarroako ardoak ere ospe ona du; izan ere, bi jatorri-deitura ditugu: Nafarroa eta Errioxa. Beltza eta zuri on-onak, eta gure gorri ospetsua. Eta moskatelen bat munduko hamar onenen zerrendan egon da. Beraz, halabeharrez, Ardoaren Bidea sortu dugu produktu zoragarri honen inguruan. Bide horretan zenbait jarduera aurkituko dituzu: gurdiz edo buggyz paseatzea mahastietan, joan-etorri gastroenologikoak egitea, upeltegiak bisitatzea, ardoak dastatzea...\nArdoaz gain, bertako gastronomiaren jatorria eta funtsa ezagutu nahi badituzu, aukera asko daude: gatzagak bisitatzea -eta hor gatza dastatu-, abeltegi ekologikoetara joatea -safarien gisa-, boilurren inguruko esperientziak izatea, perretxikoak ezagutzea -bai eta bildu eta, are gehiago, kozinatu ere-, etab.\nZure gustukoa al da plana?\n"Nafarroa efektua" jan, edan, eta bizi egiten da\nUdazkeneko gure paisaiak eta gastronomia gozatu badituzu, une aproposa da agendako ekitaldiak ezagutzeko: nekazaritzako elikagaien azokak, ganadu azokak, jai tematikoak (ardoari, txistorrari, brokoliari edo garagardoari buruz), etab.\nEtorriko al zara "Nafarroa efektua" dastatzera?


Lainoa eta hezurrak | Aixebe & Abante\nLainoa eta hezurrak\nPosted on marzo 16, 2012 por Oier Gorosabel Larrañaga en beroa, botikak, elektroterapia, elikadura, errelaxazioa, esku_terapia, fisioterapia, hotza, iruzurra, kirola, reumatologia, ultrasoinuak // 0 Comentarios\nArgazkiak.org | Ultrasoinu aplikaziñua © cc-by-sa: txikillana\nUda partean ahaztu baditugu ere, hotz eta hezetasunarekin aspaldian hautsitako hezurrak, artrosiak jota dugun giltzadurak… “kaixo, hemen nago!” esaten digute eta guk birao batekin erantzun. Gauza guztiz normala den arren, sufritu behar duen pertsonarentzat ez dira batere gozoak izaten neguko aje hauek. Orain dela gutxirarte -30, 40 urte- gorputzeko min hauentzako erremedio bakarra gaztelerazko “ajo y agua” famatuak ziren (izorratu, eta aguantatu). Baina Euskal Herria urte gutxitan asko aldatu da –galdetu zaharreri- eta bizimodu hobearekin, minari aurre egiteko erremedio asko ditugu eskura; gaur egunean beraz, ez dago zertan sufritu beharrik.\nHotz eta hezetasunarekin batera gertatzen den makaltzea azaltzeko azalpen fisiologiko konplikatuak eman baditzakegu ere, modu sinple baten azaltzen saiatuko naiz. Eguraldiarekin batera, aidearen hezetasuna eta presio atmosferiko aldaketak gertatzen dira. Eguraldi “onarekin”, presio altuak halako euskarri efektua egiten du objektuengan –gorputz atalak barne-; eguraldi euritsuarekin berriz, presio hori txikiagoa da eta orduan gertatzen da guri interesatzen zaigun fenomenoa: faja batekin presionatuta dagoen sabela askatzen den bezela, presio atmosferikoaren euskarriaz askatzen den gorputz atala zabaldu eta harrotu egiten da, bolumen handiagoa hartuta. Hau presioak; eta hezetasunak harrotze hori areagotu egiten du.\nNegu aldean izaten ditugun minen arrazoi printzipala hezurrak eta beraien arteko giltzadurak dira. Askotan kontrakoa ematen duen arren, hezurrak ere materia bizia dira: zelulez osatuta, odolak elikatzen ditu eta honek beraien flexibilitate eta mugikortasuna bermatzen du. Artrosia dugunean, higatutako giltzadurak ez dira behar den bezela labantzen eta elkar igurzten dute; karraskada hauek dira minaren jatorri arruntenak. Goratxoago aipatutako hezetasun eta presio aldaketekin, hezurrak harrotu egiten dira -higatutakoak ere noski- eta aintzinako egurrezko haltzariena gertatzen da: udan ederto ixten zen atea, neguan ez da bere lekuan sartzen.\nNeguko min mota hauen tratamendu eraginkorrena, bizimodu osasuntsua izaten da: elikadura egokia, aktibitate fisikoa, lasaitasuna… zaintzen baditugu –prebentzioa alegia- arazoaren erdia konponduta izango dugu. Hortaz gain, giltzaduretako min hauentzat lagungarriak izan daitezkeen terapia medikoak ditugu: botika, suplemento dietetikoak… higadurarekin gertatzen diren aldaketa biokimikoak orekatze aldera. Eta azkenik, naturan dauden indar fisikoak ditugu; hau da fisioterapeuten lan esparrua, eta sakonago azaldu diezakezuedana. Gorputzeko giltzaduretan gertatu daitezkeen arazoak asko diren bezala, guk erabiltzen ditugun baliabideak ere ez dira gutxi; hona hemen haietatik batzu.\nGizakia besain zaharra izan arren, termoterapiak ez du parerik gorputzaren autosendatze prozesuen pizgarri legez; beroa eta hotza modu egokian erabili ezkero, giltzaduren zirkulazioa hobetu eta bertako prozesu fisiologikoei lagundu diezaiekegu, mina gutxituz. Esku terapia ere ez da atzo goizekoa. Aintzinako kiromasaitik hasita, menderik mende dozenaka teknika berri garatu dira giltzadura inguruetako gihar eta lotarioen tentsioak leundu eta orekatze aldera. Fisioterapiaren ezaugarri edo ikur diren esku terapia hauek osatzen dute gure lanaren parterik garrantzitsuena. Uhin elektromagnetikoekin ere, giltzaduretako minarengan eragin anitza lortu dezakegu. Batetik zuzenean, giltzaduratik garunera doazen minaren bideak anestesiatuz. Bestetik zeharka, lehen aipatutako tentsioak gehiago lasaituz eta zirkulazioa hobetuz. Uhin mekanikoak ere aipatu ditzazkegu: ultra edo infrasoinuen maiztasuna, profila eta intentsitatearekin jokatuz oso eragin interesgarriak lor baititzakegu mindutako artikulazio batean. Hantura edo inflamazioa jaitsi, itsatsitako ehunak disolbatu, zelulen kanpo-mintzaren iragazkortasuna handitu… besteak beste.\nAskoz ere terapia fisiko gehiago daude, noski; gure gorputz mindua gozatzeko erabili ditzakegun eraginkorrenak baino ez ditugu aipatu. Hala ere berriro esango dugu, prebentzio egoki bat daramanak ez dituela beharko ez terapia kimikorik ezta fisikorik ere. Sendagileak laguntzaileak baino ez gara, eta norberaren sendatzeko ahalmena gainditzen duten kasuetan baino ez ginateke sartu beharko.\nAmaitzeko, aipatu dezagun azken urteetako osasun aurrerakuntzekin Euskal Herriko biztanlegoaren bataz besteko adina gero eta altuagoa dela; eta honekin batera, giltzaduretako minak ugaldu egin direla. Hau ikusita, merkatari askok dirua egiteko probesten dute eta nonnahi ikusi ditzakegu txarteltxoak: “masajeak ematen ditugu”. Eta kontuz ibili: masajeak ematea oso erraza baita. Non, noiz eta nola egiten jakitea: hori da zaila. Higatutako artikulazioen kasuan maniobra zakar batek kalte asko egin ditzake eta ez da komeni osasunarekin jokatzea. Terapia fisikoak egiteko eskumena duen profesional bakarra fisioterapeuta da, eta hark bakarrik ziurtatuko dizu diagnostiko zehatza eta arriskurik gabeko tratamendu egokia. Eskurik onenak aukeratuta, orduan bai: erlaxatu eta gozatu!\nGaur8rako, 2007ko Abenduaren 7a.


Valpuesta eta Valparaiso. Gobiarango pasaiak | Tartea | Berria\nValpuesta eta Valparaiso. Gobiarango pasaiak\nGobiarango zidorrak lagun, Valpuesta, Mioma eta Valparaisoko San Martin gune naturala bisitatuko ditugu\n2007ko urtarrilak 19\nAraba ekialdetik mendebaldera zeharkatzen duen GR-1 Zidor Historikoa bidaide, gaztelania hizkuntzaren lehen adierazpenak gordetzen dituen Valpuestako monasterioraino iritsiko gara. Beraz, behiala Kantauriren eta Ebroren artean existitu zen erlijio-gune garrantzitsua bisitatzeko parada eskainiko digu ibilbide honek. Ler gorriko basoak eta arte xumeak gogaide, bertaraino iritsiko gara. Gero, ahanzturan galdutako PR A-5 zidorrari segika, Raso gailurrera igoko gara. Jaitsiera azkarra egingo dugu ondoren, eta, ziztu bizian, edertasun handiko paisaia baten aurrean jarriko gara: Valparaiso deritzon natur esparruan.\nVALPUESTARAKO BIDEA. Villanueva Gobiaran herrian hasiko dugu ibilbidea. Udaletxe ondoan abiatzen den San Martin kalean gora egingo dugu. Angulotarren jauregi paretik igaro, herriko azken eraikinak atzean utzi eta Valparaisoko San Martin aldera doan nekazari bidearekin bat egingo dugu. Ibilbide honen itzulera San Martin ingurutik egitea egokiagoa baita, pistatik aterako gara laster, GR-1 zidorraren seinale bat ikustean, hain zuzen. Hala, ortuen artetik igarota, kolore gorri eta zuriek adierazitako noranzkoari ekingo diogu. 180 graduko bira egingo dugu aurrerago, eta, orduan bai, maldan gora hasiko. Valpuestara iritsi baino lehen, bi alanbre zeharkatu beharko ditugu. Lehena laster ikusiko dugu, abiapuntutik minutu gutxira. Alanbre hura zeharkatuta, gora doan bideari muzin egin eta ekialdeko norabideari eutsiko diogu. Aurrerago, Gurendes herrira jaisteko aukera emango digu GR-1 zidorrak. Desbideratze hori bazter eginda, haatik, zehar-zehar jarraituko dugu, Araba eta Burgosko mugan kokatutako alanbre bateraino. Valpuestara jaisteko unea izango da orduantxe, baita pausoak harantz bideratzekoa ere. Alanbre zahar baten ondoan ibiliko gara hor ere eta, astiro-astiro, herrira iritsiko.\nValpuestako basilikaren eta dorretxearen ondo-ondotik igaroko gara, eta Miomara doan errepidetik segituko dugu. Valpuestatik kilometro batera edo, hots, ur biltegi bat atzean utzi eta berehala, asfaltoa laga eta eskuinetik irteten den basa bidetik segituko dugu. Miomara iristeko asfalto gainetik egitea erosoena den arren, zidorrez zidor hurbiltzea hobetsiko dugu, nahiz eta basoan barrena desnibel txiki bati aurre egingo beharko diogun. Horiek horrela, minutu batzuk emango ditugu basa pistatik; errepidearen aldamenean hasieran. Talaia moduko batera iritsiko gara gero. Pista nagusiak hego-ekialderanzko norabidea hartuko du hantxe, eta pittin bat desitxuratu ere egingo da. Iparraldera begira, berriz, Miomako baserriek eta elizak erakarriko dute arreta. Iparraldera jaisteko edota zuzen-zuzen Miomara abiatzeko unea izanagatik ere, magalez magal jaisten hasiko gara, alanbre zahar bat eta mugarri batzuk bidaide. Xenda bat besterik ez bada ere, aurrera egin ahala, hura erabat desagertu eta bete-betean hartuko gaitu pinudiaren itzalak. Lerrotik aldendu gabe, hortaz, Miomatik gertu dauden galsoroetara jaitsiko gara. Errota eta iturritik igaroz, Mioman sartuko gara.\nGOBIARANGO GAINA. Elizako auzunera iristean, eskuinera egingo dugu Real kaletik, eta ekialdeko auzora iritsiko gara. Astulez herrira doan nekazari bidean jarriko gara laster. Nekazari bideak lagunduta, ekialdeko norabideari eutsiko diogu, Lepoa deritzon mendateraino. Harresi bat eta burdinazko ate bat ikusiko ditugu han. Eskuinera egingo dugu lepoan eta, alanbrea zeharkatuta, hegoaldera egingo. Soilgune batera iristean, zuzen segitu eta, pista nagusitik aldendu gabe, Raso mendiko atakara igoko gara. Eskuinera egingo dugu goian, eta, begi kliska batean bezalaxe, Raso tontorra erraz-erraz zapalduko dugu. Mugarri handi batek babesten du gainaldea. Panoramikaz gozatzeko hobe alanbreaz bestaldean zabaltzen den larreetara jotzea, bertatik Gobiarango bazter anitz deskubrituko ditugu eta.\nAlanbrea lagun, itzulerari ekingo diogu. Hegoalderantz jaisten hasi eta berehala, desbideratze bat utziko dugu ezkerrean eta, pista nagusiari men eginez, goratasuna galtzen segituko dugu. Beherago, pistak behe-ibarreraino zuzenduko gaitu. Behe-ibarretik aldendu gabe, beraz, Valparaisoko San Martin deritzan zelaigunera iritsiko gara. Eskalada egiteko hainbat bide egokitu dituzte bertan, eta beste batzuk debekatu egin dituzte, landaretza eta hegaztiak babesteko. Hilobi antropomorfo batzuk ikusiko ditugu haitzaren babesean, Valparaiso bera izan baitzen eremiten babesleku Goi Erdi Aroan. Haitzaren babesean, X. mendean existitu zen monasterio baten arrastoak ikus daitezke: eraikin zaharrari eusteko haitzean egindako zuloak, besteak beste. Zelaigunea zeharkatuta, nekazari bide batek Villanuevara eramango gaitu.


Noticias – 3 orrialdea – Itxaslehor\n2019ko Urriak 02\nSOPELA-KO TURISMOKO PLANGINTZA ESTRTEGIKO BARRIA\nSopelako udalak jaso berri du datorren urteetarako eredu izango den Turismoko Plangintza Estrategikoa, Aitor Apraizek, Javier Zamoranoren laguntzarekin landu izandakoa urte hasieratik hona.…\nSopelako udalak jaso berri du datorren urteetarako eredu izango den Turismoko Plangintza Estrategikoa, Aitor Apraizek, Javier Zamoranoren laguntzarekin landu izandakoa urte hasieratik hona.\nSektoreko eragileak kontutan izanda eginiko dokumentazio eta analisi lan handia da, besteak beste bertaratze irteerak, dokumentazio lana, banan banako elkarrizketa sakonak, inkestak, bilerak eta abar. Horren ondorio gai nagusi edo giltzarri, eta lehiakortasun abantailak atera ditugu eta era berean erronka nagusiak ezarri ere. Askenik, estrategia zehaztu da, Sopelaren turismoaren etorkizunaren ikuspegia azalduz, helburu nagusiak ere, eta horrez gain lan ardatz nagusi eta akzio plangintza zehaztuz.\nLau ardatz nagusitan lan egingo da, hau da, helmugaren kudeaketa, lehiakortasuna, produktuen garapena eta nola ez, turismo promozio eta merkataritza. Ondorioz 14 lan ildo estrategiko, eta 42 akzio zehatz, non 11 akzio nagusi bereiztu egin dira nolabait plangintza aurrera botatzeko asmoarekin, eta horrekin batera jarraipena eroateko sistema .proposatuz.\nOrain martxan jartzea besterik ez da falta.\nBILBAO BIZKAIA SUSTATZEN TAMPEREN, FINLANDIAN\nTAMPERRADA 2019 Aurten, Finlandiako Tampere hirian ospatzen dan “Tamperrada Pintxo Competition 2019” ekitaldian parte hartu dugu, Bilbao Bizkaia lurraldea sustatzeko gastronomiaren bitartez. Mikko…\nAurten, Finlandiako Tampere hirian ospatzen dan “Tamperrada Pintxo Competition 2019” ekitaldian parte hartu dugu, Bilbao Bizkaia lurraldea sustatzeko gastronomiaren bitartez.\nMikko Rehinikka, finlandiar sukaldari ohia eta euskal gastronomiaren zale amorratuak sortutako ekitaldi bat da. Donostiko Tanborrada eta Bilbo be hainbestetan bisitatu ondoren eta bertako pintxo- ohitura taz maitemindu ostean, arrakastatsu bezain berri izan dan ekimen bat martxan jartzea erabaki zuela bere herrian. Pintxo lehiaketa batetan datza ekitaldia, Tampere bertan, non dagoeneko 6. edizioan batu egin ditu bere inguruan, abuztuak 19tik 23ra, 62 jatetxe, denon artean saltzen dituztela 300.000 pintxo, honek arrakastaren neurria ematen duelarik.\nEremu honetan Bizkaiako ordezkaritza txiki bat agertu gara, besteak beste Itxaslehor, 2 dantzari/ musikari eta sukaldari bat, gure gastronomia, ohiturak, kultura, eta baliabideak sustatzeko ekitaldira hurbiltzen diren pertsonen artean\nEspero dugu laster datozela gero eta finlandiar gehiago gure lurraldera eta bide batez zabaldu dezatela gure kultura gastronomikoa munduan.\nBARAKALDOKO PLANGINTZA ESTRATEGIKOA\nProfesional honekin elkarlanak duen onura Barakaldoko udalaren eskutik, herriaren plangintza turistikoaren gaineko proposamen bat luzatzeko aukera heldu zaigu Oso berri ona eta erronka…\nProfesional honekin elkarlanak duen onura\nBarakaldoko udalaren eskutik, herriaren plangintza turistikoaren gaineko proposamen bat luzatzeko aukera heldu zaigu\nOso berri ona eta erronka ederra guretzat, Barakaldok Bizkaiako mapa turistikoan indarrez sartu nahi izatea.\nLan hori aurrera eroateko asmoarekin talde interesgarri eta egokia sortu nahi dogu, beti be Itxaslehorrek zuzenduta, eskarmentua, ezagutza eta baliabideak gehituz\nGure eremuko beste eragile batzuekin elkarlanean aritzeko apustu handia egin dogu oraingo honetan, beti be eragile horiek euren artean elkarri balioa gehitu egiten dioten artean, bai metodologia mailan baita ezagutzaren sustapenean ere\nGure proiektura erakarri dogu, alde batetik David Mora, aholkulari aditua baina baita ere ain eragile garrantzitsua gure eremuan, Deustuko Unibertsidadea bezala.\nProiektuaren helburua, Barakaldok, hurrengo urteetarako turismo gainean estrategia parte hartzaile eta eragile guztien artean, herritarrak barne, bateratua izan dezala turismo modelo propio baten oinarri giza, eta modu berean, proiektua bera izan daitela laster lanbide merkatuan izango diren ikasleentzako plangintza estrategiko baten garapen eredu praktikoa\nARRAIN AZOKAK BERE 25. URTEBETETZEA OSPATZEN DU.\nBermeoko Lameran maiatzaren 17tik 19etara ospatuko da. Arrain Azoka agertu zen duela 25 urte Bermeoko kontserbategien potentziala publikoari adierazteko herriaren ekonomiaren oinarrietako bat izateagatik.…\nBermeoko Lameran maiatzaren 17tik 19etara ospatuko da.\nArrain Azoka agertu zen duela 25 urte Bermeoko kontserbategien potentziala publikoari adierazteko herriaren ekonomiaren oinarrietako bat izateagatik. Harrezkero, bere postuak azokako bihotza dira, Lamera parkean.\nProgramatutako jardueren barruan nabarmendu behar da; Arroyabeko ozpinetako antxoa berriak, Kofradia Zaharrako bonito platerak helburu solidarioekin eta Itxasoa arte erakusketa, Arroyabeko kontserbategiera bisita gidatuak, sukaldeko tailerrak eta showcooking Bermeo Tuna World Capital karpan, Urdaibai Bird Centre-en hitzaldiak eta umeentzako tailerrak AZTI-ren eskutik.\nHitzordu honek izaera turistiko nabaria du Euskal kostaldeko ekitaldi gastronomikoa izatearren eta munduan zehar bultzateko proiekzioa.\nProduktu-postu guztien artean Urremendi ADR-ak postu bat izango du informazio turistikoarekin eta Itxaslehor Zerbitzu Turistikoak kudeatuko du.\nPostuak publikoarengana irekita egongo dira ostiralean eta larunbatean 11.00 15.00 eta 17.00 21.00. Igandean ordutegia da goizeko 11.00etatik 15.00etara soilik.\nASTEBURU HONETAN HIRU GURUTZALDI GETXOKO PORTUAN ITZAROTEN DITUZTE\nEkainaren 15, larunbatean bi ontzi Getxoko portuko terminaletara iritsi dira. Zehazki Getxo 1era Insignia-ontzia eta 3 Getxo-etara Aida Aura. Jatorri estatubatuarreko lehena iristen da 618…\nEkainaren 15, larunbatean bi ontzi Getxoko portuko terminaletara iritsi dira. Zehazki Getxo 1era Insignia-ontzia eta 3 Getxo-etara Aida Aura. Jatorri estatubatuarreko lehena iristen da 618 bidaiarirekin eta 401 tripulazio-kiderekin. Bigarrena Alemaniako jatorriko eta 406 tripulazio-kideko1.260 bidaiarirekin iristen da . Igandean txanda egokitu zaio Star Pride-ri 209 amerikarrekin eta 158 tripulazioko kiderekin.\nBidaiarien % 70ek ibilaldiak kontratatzen ditu portura heldu baino lehenago eta haien artean daude; Bilbora eta Guggenheim-era, Bilboko Panoramika, bisita Pintxoak Alde Zaharretik, Bizkaiko Kostaldea edo Donostia.\nBeste bidariak eta tripulazioko gainerakoak aukeratzen dute Bilbora Portuko Autoritateak jartzen dituen autobusez hurbiltzea edo gastronomia lokalaz gozatuz edo erosketak eginez ordu batzuetan Getxo-ko ingurutik.\nItxaslehor Zerbitzu Turistikoak da Eusko Jaurlaritza Getxo-ko gurutzaldi terminalean duen informazio turistikoko puntua kudeatzen duen enpresa eta pertsona guztien eskaerak kudeatzeko arduraduna informazio-salmahaietara iristen direnak.\nEuskadiko Turismo bulegoen sareak Chillida Leku bisitatzen du.\nItourbask, Euskadiko turismo bulegoen sareak Chiilida Leku Museoa bisitatu zuen atzo. Bisitaldia Itourbask turismo bulegoetako teknikariek egiten dituzten fam trips-ei lotuta dago, Turismo-baliabideei…\nItourbask, Euskadiko turismo bulegoen sareak Chiilida Leku Museoa bisitatu zuen atzo.\nBisitaldia Itourbask turismo bulegoetako teknikariek egiten dituzten fam trips-ei lotuta dago, Turismo-baliabideei buruzko lehen eskuko informazioa izate aldera.\nTeknikariek zuzenean ezagutu dute Chillida Leku museoa Eusko Jaurlaritzako Turismo, Merkataritza eta Kontsumo Sailak antolatutako fam trip-ean edo harremanetan jartzeko bidaian.\nChiilida Leku Museoa, Donostialdearen eskualdean kokatuta, baliabide turistiko hhau Administrazio publikoetatik indartu nahi da eta horretarako atzo bisita gidat bat antolatu zen turismo profesionaleei zuzenduta gero zabaldu eta sareko turismo bulego guztietatik promozionatzeko.\nMEXIKOKO CAMPECHE ALDEKO ORDEZKARITZA BATEK ITXASLEHOR BISITATZEN DU\nAste honetan, Mexikotik, “Campeche”-tik hain zuzen ere Euskadira etorritako ordezkaritza bat hurbildu zaigu gure bulegora, Paula Eugenia Flores Anderea, Garapen Ekonomiko Idazkariordea buru…\nAste honetan, Mexikotik, “Campeche”-tik hain zuzen ere Euskadira etorritako ordezkaritza bat hurbildu zaigu gure bulegora, Paula Eugenia Flores Anderea, Garapen Ekonomiko Idazkariordea buru dala, ikusi eta aztertzeko guk gure herrialdean izan dugun eskarmentua beraientzat onuragarria izan daitekeena.\nCampeche, izatez estatu aberatsa da eta bere ekonomiaren arlorik indartsuena petrolioan datza, hala ere, beste arlotan jorratzeko aukerak bilatzen ari dira eta bat, turismoa izan daiteke. Hori dala eta Itxaslehor Zerbitzu Turistikoak enpresarekin biltzea eskatu dute, eskarmentu handiko taldea baita produktu turistikoak garatzeko ahalmena eta sektorea dinamizatzeko gaitasuna eta esperientzia baitu, sektorearen eta lurraldearen lehiakortasuna lantzeko zenbait giltza izan daitekeen ideia harrapatzeko helburuarekin\nLANESTOSAK DITUEN TURISMO GAINEKO AUKERAK AZTERTZEKO LANA DAGOENEKO AURKEZTUTA\nBizkaiko Foru Aldundiak bultzatutako lana da Itxaslehor Turismo Zerbitzuak eta Lurmetrika Labs elkar lanean aritu gara, herrian beste aktibitate ekonomikoak eragin ditzaken turismo…\nBizkaiko Foru Aldundiak bultzatutako lana da\nItxaslehor Turismo Zerbitzuak eta Lurmetrika Labs elkar lanean aritu gara, herrian beste aktibitate ekonomikoak eragin ditzaken turismo aktibitatea bultzatzeko lan batean\nNekazal herri asko bezala, Lanestosa biztanleria galtzen doa etengabeko prozesu batetan, hortaz ahalegin guztiak bideratzen ari da turismoaren bitartez aktibitate ekonomikoa sortzen , arlo honetan enpresa edo eta proiektu berriak sortu zituzkeen aukera berriak aztertzen.\nBaliabide nagusiak berrantolatu eta agente garrantzitsuen interesekin bat eginik, herrian aktibitate ekonomikoa sor arazteko bideratuz izan daiteke giltza\nErreflexio prozesuak herritarren, turismo arloko herriko agente zein eskualde eta inguruan herriarekin zerikusia dituzten hainbeste eragileen parte hartzea izan du. Orain, ideia barriak martxan jartzeari ekin beharko zaio. Lan plangintza bat, lan taldea, eta ekintzen jarraipen zorrotza eta jakinik, baliabideak jartzeko ahalegin handia plangintza aurrera atarteko.


Bazkari, autobus eta haurtzaindegi zerbitzuak abenduaren 15eko finalean — Bertsolari Txapelketa Nagusia 2013\nBazkari, autobus eta haurtzaindegi zerbitzuak abenduaren 15eko finalean\nAbenduaren 15eko finalari begira, hainbat zerbitzu eskainiko zaizkie ekitaldira hurbiltzen diren bertsozaleei. Autobusez joateko edo bertan bazkaltzeko aukera izango dute hala nahi dutenek. Horrez gain, haurtzaindegi zerbitzua ere eskainiko da, betiere gutxieneko kopurura ailegatzen bada.\nFinalera autobusez joateko aukera ematen du Bertsozale Elkarteak. Abiapuntua edozein izanda ere, 13 euro balio ditu autobus txartelak. Autobuserako txartelak www.bertsosarrerak.eu webgunean egongo dira salgai, abenduaren 2ra arte.\nBertsozale Elkarteak abenduaren 5ean jakinaraziko du herri bakoitzeko geltokia eta ordutegia zein izango den. Informazio hori www.bertsozale.com webgunean argitaratuko da eta erosleak erreserba egin duen posta elektronikoan mezua jasoko du.\nFinala egunean bazkaltzeko bi aukera izango dira, saioa jokatuko den ondoko pabilioian. Batetik, mahaiak eta aulkiak izango dira etxetik eramandakoak jan ahal izateko. Bestetik, bertan prestatuko bazkaria ere eskainiko da. Bazkarirako txartelak salgai daude www.bertsosarrerak.eu webgunean. Txartelak erosteko azken eguna abenduaren 2 da.\nAzkenik, 3 eta 9 urte bitarteko haurrentzako haurtzaindegi zerbitzua ere eskainiko da BECen, betiere gutxieneko eskari kopurua bada. Haurtzaindegia 6. pabiloian izango da eta saioak irauten duen bitartean egongo da zabalik. Doako zerbitzua da, baina ezinbestekoa da aldez aurretik izena ematea. Horretarako, bi aukera daude txapelketanagusia@bertsozale.com helbidera e-posta bidali edo (0034) 943694129 telefonora deitu. Abenduaren 10ean amaituko da izena emateko epea.


Ruth Martin Apezetxea zendu da 2020an.\nWebgune honetan argitaratutako lanez gain hainbat antzerki-tailerrretan aritu zen, eta osatuta utzi zituen ipuin-bilduma bat eta nobela bat, Eusko Jaurlaritzako sorkuntza beka jaso zuena.\nNati, umezurztegi batek neska baten bizipenetan oinarritzen da nobela, eta 1914-1931 bitarteko aldian kokatzen du Hernanin, oso ondo dokumentatu zuen garaian. Bere hainbat lagunek 2021ean argitaratu asmo dute.\nGure eskolakide Ruthek askotan hizpide izaten genuen idazkuntza eta sukaldaritza lotu zituen Hitzen sukaldari lanean. Irudiak Larraitz Mendiabe Apezetxeak jarri zituen. Guri, berriro, geure zentzumen guztiez eta gure oroitzapenez dastatzea dagokigu.\nKARMELE IGARTUA SORKUNTZA LEHIAKETA. X. EDIZIOA-NARRAZIOA\nAzken eguneraketa: 09 Abendua 2020\nRuth Martin Apecechea hil berri da, urriaren 17an.\nAzken eguneraketa: 19 Azaroa 2020\nHernanin jaio eta hil zen, eta bertako txistulari bandako zuzendaria zen. Gainera, musikara ere eraman zuen bere arte eszenikoekiko lotura eta pasioa, Ttarla Dantza taldean parte hartzera eraman zuena Bergarako Idazle Eskolan aritu zen ikasten 2013 eta 2014 ikasturteetan.\nNarrazioa eta antzerkia idatzi zuen batez ere. Nobela bat utzi du argitaratu gabe.\nBeti gogoratuko ditugu bere sormena, indarra eta irudimena.\nHona gure webgunean irakur ditzakezun lanak:\nOrrialdea 3-(e)tik 23-(e)ra


Bera Berak ezustekoa eman nahi du Parisen | Kirola | Berria\nAdriana Cardoso. IDOIA ZABALETA / FOKU Tamaina handiagoan ikusi\nESKUBALOIA. Bera Berak erronka handia du gaur Parisen: Europako Ligako bigarren kanporaketako joanekoa jokatuko du Paris 92ren aurka (16:00). Joaneko partidan, Donostian, 27na berdindu zuten bi taldeek. Beraz, gipuzkoarrek irabazi edo 27 gol baino gehiago sartuta berdindu beharra daukate sailkatzeko. Lan zaila da hori, Frantziako taldeak etxean jokatuko baitu, eta inon indartsua baldin bada, bere zaleen aurrean baita. Baina itxaropenari eutsi nahi diote donostiarrek. Joanekoan ikusi zen ez dagoela alde handirik. Defentsan sendo eta erasoan eraginkor arituz gero, aukera izango du Bera Berak.\nDonostiarrek ondo amaitu nahi dute gaizki hasitako bidaia. Izan ere, berandu iritsi ziren atzo Parisera. Goizean Miarritzen (Lapurdi) hartu behar zuten hegazkina, baina ez zen atera, eta arratsaldera arte egon behar izan zuten zain, eta gauez ailegatu ziren Parisera.\nAtzo, berriz, Anaitasunak eta Zuazok jokatu zuten Espainiako maila nagusian. Nafarrek 36-23 irabazi zioten Puente Genili, eta bizkaitarrek 29-27 galdu zuten Gijonen (Espainia).\nJoao Almeidak Giroa utzi du, positibo eman baitu COVID-19 proban\nPortugaldarra zen Mikel Landaren aurkari nagusia podiumera igotzeko: arabarrak 49 segundoren aldea zuen. Orain, 4.43ra du laugarren sailkatua: Vincenzo Nibali


Web mapa | Zona Restringida es | eu\nSekzio guztietan Non gaude? Historia Zerbitzuak Emakume Mahaia Dokumentuak Eibarko Berdintasunaren Aldeko Elkarteak Liburutegia Berriak Emakumeen ganako indarkeriari ez Eibarko Jabetze Eskola Eibar Beldur Barik Eibar Hiri debekatua Ekintzak Emakume eibartar nabarmenak Panelak Loturak AZAROAK 25 NOVIEMBRE Fitxategi eranskinak\nEibarko Berdintasunaren Aldeko Elkarteak\nMujeres al Cuadrado Elkartea\nNALUA Eibarko Feministak\nEibarko Jabetze Eskola\nEibar Beldur Barik\n2018ko Udaberriko ikastaroak\nHemen zaude:Hasierako orria > Eibarko Jabetze Eskola > 2018ko Udaberriko ikastaroak\nEibar Hiri debekatua\nEmakume eibartar nabarmenak\nUDABERRIKO JABETZE ESKOLAKO IKASTARO BERRIAK!!!!!\n(Handitzeko irudiaren gainean sakatu)\nEMAKUMEEN JABETZERAKO IKASTAROAK ETA TAILERRAK\nBerriro ere gonbidatu nahi zaitugu hurbildu zaitezen emakumeontzako topaketa, prestakuntza eta hausnarketa gune honetara. Gure eskaintza zuen gustukoa izatea espero dugu\nAndretxean eta Pegoran egingo dira.\nIzen-emateko epea 2018ko otsailaren 1ean zabalduko da eta martxoaren 9an itxiko da\nAndretxean azken izen-emate eguneko 13:00ak baino lehen egingo dira eta Pegoran azken eguneko 14:30ak baino lehen\nAndretxean, Zezenbide kalea, 9 Baxua\n943 70 08 28\nFacebook: Andretxea Eibar\nEMAKUME GAZTEENTZAKO AUTODEFENTSA IKASTAROA\nIkastaro honetan eraso sexistak identifikatzen ikasiko dugu. Eta, erasoen aurrean erantzun mekanismoak eta jarduerak ere ezagutuko ditugu, errespetuan, berdintasunean eta autonomian oinarritutako erlazioak sustatzeko.\nEgunak: apirilak 7 eta 8, LARUNBATA eta IGANDEA\nOrdua: larunbatean, 10:00 – 13:30 eta 16:30 – 20:30; igandean, 10:00 – 13:00\nHartzaileak: 14 – 20 urte bitarteko emakume gazteak\nTokia: Portaleko dantza-gela eta ikastaro-gela\nIkastaroaren prezioa: Eibarren erroldatuta dauden emakumeentzat 15 €.\nEibarren erroldatuta ez dauden emakumeentzat 20 €.\nITURGINTZA ETA ELEKTRIZITATEA\nTailer honetan eguneroko espazioetan egin behar izaten diren konponketak egiten ikasiko dugu. Arriskuei aurre egiteko oinarrizko ezaguerak lortuko ditugu, eta elementu eta aparatu ohikoenak zuzen erabiltzeko prestatuko gara. Gainera, kontsumoan aurrezteko eta birziklatzeko kontu praktikoen berri izango dugu.\nEgunak: apirilak 11, 18 eta 25 eta maiatzak 9, 16 eta 23, ASTEAZKENAK\nFormatzailea: Begoña Gonzalez\nGURE EGIAK JOSTEN: EMAKUMEEN MEMORIA HISTORIKOA ERAIKIZ\nMemoria ofizialak emakumeek dituzten oroitzapenak marjinatu edo baztertu egiten ditu, bai gatazka nagusietatik, bai bestelako gatazka eta bizipenetatik. Beraz, ezinbestekoa da emakumeen narratiba propioak lantzea, emakumeen historia eta bizipenei balioa emateko; ez soilik beren autoestimurako, baita ahalduntze indibidual eta kolektiborako ere. Hori da tailer honetan egingo duguna, gure memoria historikoa elkarrekin eraikiko dugu.\nEgunak: apirilak 20 eta 21, OSTIRALA eta LARUNBATA\nOrdua: ostiralean, 16:30 – 21:00 eta larunbatean, 10:00 – 13:30\nTokia: Portaleko Batzar Toki B\nFormatzailea: Zuriñe Rodriguez (Sudergintza koop. Elkarte txikia)\nIkastaroaren prezioa: Eibarren erroldatuta dauden emakumeentzat 8 €.\nEibarren erroldatuta ez dauden emakumeentzat 10 €.\nBIZITZARAKO PSIKOLOGIA PRAKTIKOA\nTailer honetan landuko ditugu, beste gai batzuen artean, autoestimua, asertziozko komunikazioa, maitasuna eta sexualitatea; hori guztia emakumeek bere burua zaindu dezaten eta ahalduntze pertsonala zein kolektiboa eskura dezaten.\nEgunak: maiatzak 3, 10, 17, 24 eta 31, OSTEGUNAK\nOrdua: 17:00 – 20:00\nFormatzailea: Miriam Herbón\nSOINU-EKIPAMENDUAK ERABILTZEKO OINARRIZKO IKASTAROA\nIkastaro honetan ekipamendu errazak instalatzen ikasiko dugu; eta hitzaldi eta mahai-inguruen gisako ekitaldiei zein DJ edo formatu txikiko musika-taldeen saioei soinua jartzen.\nEguna: ekainak 2, LARUNBATA\nOrdua: 11:30 – 13:30 eta 16:00 – 18:00\nFormatzailea: Arantxa Vicedo\nandretxea@eibar.eus Telefonoa 943 70 08 28


Fermin Murua eta Gregorio Zuaznabar : “Esnearen prestigioa indartu behar da, bere onurak mahai gaineratuz”\n2018ko uztailaren 16a, astelehena | Ordua Euskal Herrian 22:12:43\nEkonomia > Lehen sektorea\nAltzoko baserritarra da Fermin Murua eta Anoetakoa Gregorio Zuaznabar, biak ere Gipuzkoako Tolosaldean. Elkarrekin sortu dute Behieko esnea, yogurrak eta gazta ekoiztu eta saltzeko.\n2015eko apirilaren 20a\nGregorio Zuaznabar eta Fermin Murua elkartu dira Behieko izenarekin esnea, yogurra eta gazta ekoiztu eta saltzeko. (Argazkia: Laborari)\nZer nolako etxaldeak dituzue?\nGregorio: Nik zortzi esne behi ditut eta baratzea, ekologikoan biak.\nFermin: Ni 20 esne behiren bueltan ibiltzen naiz, eta babarruna ere egiten dugu. Bakoitzak bere etxaldea du eta bere bezeroak. Gero Behiekon elkarrekin transformatu eta komertzializatzen dugu, esne pasteurizatua eta jogurtak. Momentu honetan dena saltzen dugu, baina sasoiak izaten dira bai salmentetan eta baita behien produkzioan. Idiazabal herriko baserritar batek, Josebak, gazta egiteko esnea ematen digu. Eta sobratzen denean, batzuetan, kooperatibara eramaten dugu.\nNola sortu zen proiektu hunen ideia?\nG: Hasi ginen duela sei urte. Biok ibiltzen ginen salmenta zuzenean esne gordinarekin eta biok pentsatzen genuen urrats bat eman beharra genuela. Pasteurizazioa zen orduan asmoa eta bakoitzak berean inbertsioak egin beharrean, aukera izan zen biok batera egitea, bai transformazioa eta salmenta ere bai.\nBiok bakarrik moldatzen zarete?\nF: Behiekon langile bat daukagu egun osorako eta beste bat egun erdirako.\nEsne gordina garai batean asko saltzen zen. Momentu huntan zein da egoera?\nF: Orain ere saltzen dugu eta pasteurizatuarekin hasi ginenean sorpresa pixkat ere hartu genuen, bada jendea lehenago esne gordina hartzen zuena eta orain ere jarraitu nahi duena esne gordinarekin.\nG: Oraindik bada jendea esne gordina nahi duena. Badago diferentzia bat. Jende bat badago horretara ohituta, esaten dute gordina nahi dutela egosteko, gaina kentzeko, pastela egiteko... Azken bolada honetan ari zaizkigu deitzen, esne gordinaren onuragatik.\nAspaldian entzuten da esnea adin batetik aintzina txarra dela...\nEsnearen inguruan iritzi asko dago. Guk ez daukagu horren inguruan hainbesterako ezagutza, baina EHKolektiboaren baitan egin genuen azkenengo bileran landu genuen gaietako bat esnearen prestigioa indartu beharra izan zen, esnearen baloreak mahai gaineratzea. Esnearen inguruko kultura galtzen ari da aspaldiko urteetan, gauza batzuk ahaztuta gelditzen ari dira.\nSaltzerako orduan, nola dago egoera?\nAsko landu behar da. Krisiaren kontuarekin, gure kasuan gure esnea hartzen duenak uste dut argi daukala kalitatea nahi duela. Eta lehentasuna zeri ematen diozun ere kontuan hartu behar da eta gure bezeroak azken batean lehentasuna ematen dio elikadurari. Jende horrek ez du soilik esnea erosten, hemengo baserritarrari ere laguntzen dio.\nEsnearen merkatua oso zaila da, esne klase asko dago eta jendea ez dago ohituta esne gordinera edo pasteurizatura. Nik uste gure erronka egunero kontsumituko duen jendea errekuperatzea dela.\nZuek zenbatean saltzen duzue litroa?\nEuro 1 eta 1,20 artean. Saltegietan euro batean eta makinan edo zuzenean 1,20. Makinan ez ezik, etxez etxe ere saltzen dugu, tabernetan, jatetxeetan, okindegietan, kontsumo taldeak ere baditugu, eskolak ere bai (jogurtak batik bat), enpresaren batera ere eramaten dugu...\nEskoletako menuan baserrietako menua sartzea inportantea eta aurrerapausu handia litzateke…\nHemen azkenengo urteetan lan handia egin da horren inguruan Ekolapikoren bitartez. Urte batzuetan diru bat egon da hori sustatzeko eta esan beharra dago guretzako positiboa izan dela, azkenean badaudelako haurtzaindegi batzuk eta ikastola batzuk proiektu horretan sartu direnak. Landu beharreko gaiak dira.\nZuen hazkuntzetan, ze erabilera mota egiten duzue?\nEtxe ondoko belardiak larrean erabiltzen ditugu. Urtean behin garbitu egin behar izaten dira, behiek ez dutelako ondo garbitzen. Beste sailetan, falta bada eguneroko belarra ekartzen dugu. Udaberrian bola batzuk ensilatzen dira, hemen belarra ontzeko giro gutxi egiten duelako, eta gero ondu egiten dugu ahal den guztia. Gure alimentazioaren oinarria etxean ekoiztutakoa izaten da. Inportantzia handia du ganadua larretzeak. Pentsua Olaberriako kooperatibatik erosten dugu eta osatzeko forraje piskat ere hartzen dugu, alpapa.\nZe pentsu mota izaten da?\nNormalean garagarra, ilarra eta artoaz egindako pentsua izaten da. Beti ez da berdina izaten, kooperatibak duenaren arabera aldatu egiten da. Esnetan dauden behiei ematen zaie, daukaten produkzioaren arabera. Gehienera 4-5 kilo hartzen dute.\nEkoizpen aldetik, ze kopurutan ibiltzen zarete behiko?\nG: Nik parda alpinak edo suizak dauzkat. Nire media laktazioko 5.000 litro azpitik ibiliko da.\nF: Nik frisoiak eta suiza batzuk ere baditut, horregatik altuxeagoa da media, 5.500tik goraxeago.\nGanaderitza ekologikoan garrantzitsua da ganadua sano edukitzea, gutxi eritzea. Abereen rustizidadea inportantea da. Parda alpina animalia lasaia da eta esne oso ona ematen du. Ez du esne asko ematen, baina oso arazo gutxi izaten ditu, erditze onak izaten ditu, herren gutxi... Guretzako oso inportantea da daukagun animali hori rustikoa izatea.\nAzken urteetan agroekologiaren inguruan EHKolektiboa edo Etxalde bezalako mugimenduak sortu dira. Lurrari lotutako nekazaritzaren aldeko apustua indarra hartzen ari da?\nOrain dela hiru bat urte proiektu bat lantzen hasi zen nekazaritza ekologikoko marka bat ateratzeko Euskal Herri osoan, hori guztia hausnartzeko. Hor inguruan mugitzen direnak kezkatuta daude, Europatik nekazaritza ekologikoaren inguruko araudi aldaketak daudelako. Nekazaritza industriala mesedetzeko aukerak ikusten dira hor. Horretan ibili garenok ikusten dugu irizpide batzuen beharra, lurrari lotutako nekazaritza bat, ganaduaren elikadura etxaldean bertan sortutakoa izatea gehienbat, erosi behar den pentsua edo zereala ingurukoa izatea (Arabakoa edo Nafarroakoa), salmenta ere ingurukoa izatea eta gure ingurukoentzako ekoiztea eta nekazaritzaren paper sozial hori berreskuratzea, lanpostu duinak izatea nekazarientzako eta baserri handiei ordez baserri txikiei balorea ematea.\nKanal honetan artxibatua: Lehen sektorea\nLehen sektorea kanaletik interesatuko zaizu...\n2018-07-16 | Laborari\nAmaia Arbeletxe: "Gauzak plazerrez eta zaldien pasioaz egiten ditut"\nIzurako (Nafarroa Beherea) Latsaga etxaldean Amaia Arbeletxe eta Elisa Di Primok erabaki dute beren nekazaritza proiektua behorren inguruan antolatzea.\n2018-07-15 | Danele Sarriugarte Mochales\nMaria Jesus Intxausti. Habe eta akuilu\n"Nagusi baten zeregina ez da aginduak ematea"\nUr handitan telebista saioan ikusiko zenuen akaso. Guk hantxe ikusi genuen. Baina, akaso, lehenagotik ere ezagutuko zenuen jakin gabe, akaso dastatuko zenuen Lazkaomendiko Iztueta-Azpikoa baserrian ekoitzitako esnerik, jogurtik edo izozkirik. Zer behar da XXI. mendean baserriari eusteko? Zein da baserriko nagusiaren zeregina? Zer eman diote emakumeek baserriari? Horretaz guztiaz galdetu diogu Maria Jesus Intxaustiri.\n2018-07-13 | ARGIA\n'70. hamarkadako laborantza iraultza' aztertuko dute gaur Ainiza-Monjolosen\nMahai inguru interesgarria antolatu du gaurko, uztailak 13, Euskal Herriko Laborantza Ganbarak: Peio Iralur eta Mixel Berhokoirigoin nekazari eta ELBko sindikalista historikoek Aguxtin Errotabehere kazetariarekin batera aztertuko dute "70. hamarkadako laborantza iraultza", Iparraldeko baserri munduak garai horretan jasan zuen eraldaketa errotikakoa.\n2018-07-10 | Enbata | Panpi Sainte-Marie\nEz naiz "anti" bat!\nEz da oraikoa, azken denbora hauetan, hartzaren aldekoen eta kontrakoen arteko auzia minberatzen ari da. Pirineetako mendietarat berriz ekarri behar dira hartzak? Baietz diote bioainitztasunaren aldekoek. Ezetz, aldiz, uda mendian iragaiten duten artzainek. Hona hemen ene ikusmoldea.\n2018-07-01 | Garazi Zabaleta\nAsto gainetik internetera, handik etxez etxeko banaketara\nAsto gainean jartzen zituzten saskiak ziren xixtroak garai batean, laborariek euren produktuak etxaldeetatik herriko merkatura jaisteko erabiltzen zituztenak. 2016tik aurrera, berriz, Lapurdin martxan duten proiektuaren izena ere bada: Hazparne inguruko hainbat laborari elkartu eta Xixtroak sortu zuten urte hartan, euren produktuak internet bidez inguruko herritarrei eskaintzeko. Orain, berritasunekin dator elkartea: arrain freskoa eskaintzen eta Baiona-Angelu-Miarritze inguruan saskien... [+]\n2018-06-17 | Pello Zubiria Kamino\nTokioko aireportuari 50 urtez aurre egin dioten baserritar egoskor horiek\nJaponian 2020ko Olinpiar Jokoak hasterako estreinatuko ote dute Tokioko Narita aireportuaren hirugarren pista? Agintariek proiektuari ekin eta 50 urte geroago, osatu ezinik segitzen dute beren lurrari eta lanbideari uko egin nahi ez dioten baserritarren erresistentzia dela medio. Jasandako presioengatik edo diru beharragatik amore eman badute gehienek, bakan batzuek eusten diete baratzeei bizirik. Hegazkinez inguratuta aitzurrean, erresilientzian maisu.\n2018-06-10 | Josu Narbarte Hernandez\nLur komunaletatik pribatuetara\nBaserriaren sorrera ere, kapitalismoaren oinarri\nHerri-lurren gainbehera, baserri “modernoaren” hedapenarekin batera eman zen, Aro Modernoan zehar. Mendiak etxez eta zereal-sailez bete ziren neurri berean galdu ziren jabetza kolektiboa, komunitateen erabakimena eta, neurri batean, baita ingurumenaren ustiapen jasangarriago bat ere. Jabetza-egitura gero eta polarizatuago bat agertzen joan zen, XIX. menderako Euskal Herri atlantikoan nagusi ziren desberdintasun sozial handien iturburu.\n2018-06-04 | Laborari\nJokin Zaldunbide, laboraria Arbonan: "Uhin bat bada gauza naturalei buruz joateko"\nNekazaritzarekin zerikusirik ez duten ikasketak egin ondotik, dena utzi, laborari izateko formazio bat hartu eta sendabelarren ekoizpenean instalatu zen Arbonan alokatutako lurretan. Bere produktuak Baionako merkatuan, hiruzpalau AMAP kontsumo taldetan eta zenbait dendatan saltzen ditu.\n2018-06-03 | Pello Zubiria Kamino\nTxina munduko soroak erosten ari da janari ekoizle handiena izateko\nTxinako korporazio publiko eta pribatuek gaur egun mundu osoko hamar milioi hektarea lur lantzen dituzte. Indonesiatik Ukraina edo Frantzian barrena Boliviaraino, Txinak 2010etik 2016ra arte bostez biderkatu ditu atzerriko soro eta oihanetako inbertsioak. Pekingo gobernuaren ildo estrategiko nagusietakoa dira, bai munduko herrialde handieneko biztanlegoaren elikadura bermatzeko eta bai planetako janari ekoizle nagusi bihurtzeko datozen urteetan.\n2018-05-31 | Pello Zubiria Kamino\nBorrokatu eta irabazi: ELBk Bidaxunen aurkeztu ditu 'kriaxera' ahatekume intsumituak legalitate osoan\nAlbiste ona ahate gripearen gatazkan, ELB sindikatuak zabaldu duenez. Ahateak hiltzeari uko egin eta Frantziako agintariei aurre egin ostean, Bidaxunen inguruko baserritarrak ‘kriaxera’ arrazako ahatekumez hornitzen dituen Lataillade familiak baimen eta berme guztiekin saltzen ditu berriro.\nIruñeko zezenketak: momentua heltzen ari da\nErrekaleor margotzeko auzolanera deitu dute uztailaren 23tik abuztuaren 3ra\nBuenos Airesek ezingo du erraustegirik eraiki, auzitegiak lege aldaketa ezabatuta\nEspainiako segurtasun indarrek lurraldetasun-plusa eskatzen dute "euskal gizarteak baztertzen" dituelako\nBerta Caceres garaile hil ondoren: Agua Zarca urtegi proiektua bertan behera utzi dute


Bermeoko Eskolarteko XV. Olinpiada larunbatean ospatuko da - Deia\nBermeoko Eskolarteko XV. Olinpiada larunbatean ospatuko da\ndeia 09.02.2020 | 04:15\nBILBO. Bermeoko Eskolarteko XV. Olinpiada datorren larunbatean ospatuko da Araneko kiroldegian, 10:00etatik 12:00etara. Ekintza lehen hezkuntzako ikasle guztiei zuzenduta dago. Bermeoko Udalaren Kirol Patronatuak eta Taraska Gazte-Zahar Atletismo Taldeak dira ekimenaren antolatzaileak.\nBermeoko Eskolarteko XV. Olinpiadaren barne atletismoko proba ezberdinak egin ahal izango dira, hala nola, pisu jaurtiketa, disko jaurtiketa, altuera jauziak eta luzera jauziak. Horiez gain, lasterketa ere egingo da.\nKirol horiek egiteko lau gune antolatuko dira. Lehenengo gunean jaurtiketak egingo dira, bigarren gunean umeek altuera jauziak egin ahal izango dituzte, eta hirugarrenean luzera jauziak egiteko aukera izango dute. Azkenez, laugarren gunean, lasterketa egingo da.\nUme bakoitzak bere ikastetxean eman behar du izena. Horrela, Bermeoko Udalaren Kirol Patronatuak eta Taraska Gazte-Zahar Atletismo Taldeak 6 eta 12 urte bitarteko ume guztiak animatu dituzte Bermeoko Eskolarteko XIV. Olinpiadetan parte hartzera.\n'Kirolari Ateak Zabalik'\nBermeoko Eskolarteko XV. Olinpiada 'Kirolari Ateak Zabalik' jardunaldiaren barne kokatzen da, eta jardunaldi hori ekainaren 1ean eta 2an izango da Bermeon. Horrela, herriko hainbat lekutan zenbait kirol jarduera egin ahal izango dira, eta herritar guztiek kirolarekin gozatzeko aukera izango dute.\nEkainaren 1ean, zapatuan, Eskolarteko XV. Olinpiadez gain, karatea egingo da Lamerako kioskoan 11:30etik 13:00etara eta, 12:00etatik 14:00etara line dance eta ginmasia erritmikoaren erakustaldiak egingo dira Lameran.Domekan, ekainaren 2an, 10:00etatik 12:00etara eskubaloi gunea izango da Zubiaur Tar Kepa 50eko enparantzan (euria bada Araneko kiroldegian) eta 10:00etatik aurrera Women 3.0 zirkuit gunea Artza frontoian.\n'Kirolari ateak zabalik' kirol jaia Bizkaiko Foru Aldundiak Bermeoko Udalarekin batera antolatzen du. Horrez gain, jardunaldi hori egitea posible da kirol taldeei esker eta, horregatik, Taraska Gazte-Zahar atletismo taldeari, Urdaibai eskubaloi taldeari, Karate taldeari eta Xixili Gimnastika taldeari eskerrak eman dizkie Bermeoko Udalaren kirol patronatuak. Ildo berean, Sagrado Corazón ikastetxeari, San Frantzisko herri ikastetxeari eta Eleizalde ikastolari eskerrak eman dizkie ikasleei ekimen honen berri emateagatik.\nKirolari ateak zabalik jardunaldiaz gain, domekan, ekainaren 2an, 11:00etan Araneko kiroldegian txikigym izango da Xixili Gimnastika taldeak antolatuta.


Baztertzen eta diskriminatzen duten ordenantzak - - Goiena.eus\nBaztertzen eta diskriminatzen duten ordenantzak\nJuan Karlos Garitano 2014-07-06 00:00\nArrasaten, auzokonposta eta autokonposta erregulatzen duten ordenantzetan, bonifikazioari dagokion artikulua baztertzailea dela deritzogu...\n"Zaborren tasan bonifikazioa izateko eskubidea izango dute etxebizitzetan sortutako materia organiko guztia konpostatzen dutenak. Horrela, ezingo dute hondakinik utzi hondakin organikoen biltze zerbitzuan".\nDenok dakigu kalitate oneko konposta lortzeko ez direla animalien jatorriko hondakinak eta sukaldatutakoak erabili behar. Arrasaten, arrazoi honegatik asko dira hondakin begetalak bakarrik erabiltzen dituzten konpost-egileak.\nHori hala izanik, ordenantza hauek konpost hau egiten duten familiak diskriminatzen dituzte, ez baitira bonifikatuak izango.\nUdalak, konposta egiterakoan, "denak balio du" bakarrik baloratzen du, horrek dakartzan arazoak penalizatu gabe. Adibidez, hezurrak, grasak, haziak, gazitasuna, arratoiak, eta abar.\nBestetik, analisiaren beharra dute, bai fisikoki, kimikoki eta bakteriologikoki, konpost hori onartzeko.\nAldi berean, ordenantza fiskaletan, EAJren Udal Taldeak bonifikazio honen aurka bozkatu zuen, Arrasateko familia guztiek ez daukatelako bonifikazio hau jasotzeko aukera izateko eskubiderik, eta, beraz, diskriminatzailea delako bere aplikazioa.\nKonpostaren praktika bultzatu eta laguntzea beharrezkoa da, baina diskriminatu gabe.\n(EAJren Udal Taldea)


Gela diseinua nesken partidak - play free joko - joko on\nGela diseinua jokoak\nDesign Online jokoak aukera sorta zabal bat aurkeztu dira. Beren kabuz Mutilek etorri ahal autoaren itxura batera eszena bat sortzeko hegalaria ekipo batekin, robot eta transformadorea eraikitzeko. Girls dira eskuragarri doan arropa modan play, jostailuak asmatzea, gela hornitzea, apaintzen pastelak eta gozokiak. Diseinatzailearen hainbat objektu batekin lan egiten du, eta inguratzen gaituen guztia, lan egin duten adituek formularioa bilduta izan zen. Ireki aurretik espazio sormena eta ez dakizu mugak bada, gai zerbait handia sortzeko.\nAngel edo Demon Avatar Maker\nBaby Hazel Christmas.Udivlyayte\nKawaii Chibi Sortzailea\nMerkataritza guneen aldaketa\nLuxuzko bainu diseinua\nPrincess Iltze Artea\nPrintzesa Plangintza egunkariak\nIce Princess Printze Etxea\nEzkondu-berriak! Etxerako dekorazioa\nEzkontza tarta perfektua\nDecoRate: Diseinuko txapeldunak\nDIY Galaxia Shoes\nDiseinatu nire zapatak\nSan Valentin afari erromantikoa\nPrincess ezkontza tarta\nPrincess Spa Eguna\nHigh Heels Oinetako diseinatzailea\nHamster maskota etxea\nSormen Collagearen diseinua\nHaurrak ikasgelan dekorazioa\nChloe armairutik janzten\nErregePrintzesak College At\nEzpainetako diseinu polita marinelarentzat\nZapata-diseinatzailea Marie-ren neska-jolasak\nKim Oinetako Designer\nElsa ezkontza soinekoa\nNire Gabonetako Zuhaitzaren Dekorazioa\nGames Diseinua kategoriaren arabera:\nAzken Gela diseinua jokoak\nApaindu Nire ametsetako gaztelua\nEzkontza tarta Master 2\nAmets Gela Dekoratu\nLorategiko ezkontza perfektua\nAmeslaria Bizikleta cambio\nSofia rubia Stay at Home Party\nDiseinatu Nire Udako Lepokoa\nEzkontza Planner Apaindu ezkontza perfektua\nNire Lorategiaren Apainketa\nTikTok neskek diseinatu dute nire hondartzako poltsa\nDiseinatu Nire Etxea\nInsta Girls diseinatu nire patinak\nGames Online Guztiak Gela diseinua nesken partidak\nGames Design – sortu edertasuna txantxetan-\nDesign art ezin dira esparru jakin bat bultzatuta, eta definizio zehatzik eman nahi. Talentua masters konbinazio bat da; funtzionalitate; sormena eta kalkulua zuzena da; kolore, diseinu eta apaindura konbinazio organiko; inprobisazioa eta garrantzia arrakasta. Designers inguratzen gaituen guztia egin du lan. Objektu, eraikuntza, ontziak, produktuaren diseinu honek guztietan. Edozeinek bere proiektu propioa sor dezake eta konturatzen, sorkuntza berezi baten jabe izatea da. Makillaje zuk zeuk aurpegi honekin egunero, eragiten, jantzi edo orrazkera egiten. Apartamentu bakoitzak diseinu pertsonal bat & ndash aztarnak ikus daitezke bertan; Egoera horren aurrean, wallpaper, teila, zoru kolorea.\nzenetik konponketa gizon ateratzen, uztartzen, hautatu materialak, espazioa eder eta funtzionala egin nahian. Garrantzitsua da, ez da overdo etxean horren xehetasunak erosoa, atsegina, urte askotan begi zen.\nEsaten da ez kontabilitate gustu, baina, ez dira zapore txarra hainbeste jakin & ndash duzu; , Argudiatu dute, eta nola. Hezkuntza berezia jaso ditzakezu eta gogoratu truko klasiko batzuk, baina ez dago barne-intuizioa eta azken emaitza ikuspen bada, diploma bat ez da gorde. Gustu ona hazi da haurtzarotik, eta ekarri funtsezko onura joko diseinua, bertan jokalari amaigabe forma, kolore eta eduki esperimentatu.\nBeauty ez hildakorik\nJolas hauek duten aldiro emandako nabarmenak dira, eta ez dute inolako kosturik eskatzen.\nEtorri irudia & nbsp berri batekin;\njanzteko opor & nbsp gela bat;\nplater & nbsp apaintzen dugu;\neguneratu barruko gela\nAltzariak Zure denda, kafetegi eta hotel gelak\n, etxe bat eraikitzeko\njokoa izenburuak egokia hautatu eta lan egiten hasteko. Fantasia ahotsa entzun eta ez logika ahaztu. Imajinatu, ez besterik jolasten ari zaren, eta norbait bere ordena eszenikoen, edo zeure gelan, eta bertan bizi egin behar duzu lan egiten duten. Koloreak deseroso eta astoa deigarrian da bada, denbora da nahi ez duzun bitartean? Arrakastarik diseinua bizitza hondatu eta osasunean & ndash ahuldu gai da; kolore iluna jota, kausa narritadura eta buruko minak. Eta zuk inoiz elementu batzuk topo, txandaka oztopo ikastaro bat sartu da.\nneska gela diseinua Games arazo ugari bizitzaren benetako helper ona bihurtu saihesteko lagunduko dizu. Baina, berez, interesgarria da datozen honen antzeko egoera bat da. Hau Ezkonberrien apaindegia, disco, egongela, apaindegi, denda, batera zutabe eta moldura house izan daiteke.\nonline jokoak bilaketak eta ekonomia simulazioak parte gisa diseinua. Heroina heredatu eta lorategian edo etxe saltzeko eta erosteko gehiegi interior modernoa dekoratzeko hartu lortzen. Gauza bat, hainbat estilo eta harmonia ikusiko duzu, garrantzitsua da norabide bat makila.\nMutilek gustatu zaio ibilgailuak, helikopteroak eta suziriak, robotak, gasolindegiak, aireportuak, trenbideak, kirol aretoak diseinua. Lego A objektuak eta bizidunen multzoa eraikitzeko mono.\ndiseinua artearen oinarrizko printzipioak\nobjektuaren sorrera On hainbat pertsona daude eta denek beren zeregin propioa du. Beharrezkoa da diseinu helburua aztertzeko, erlazionatutako irtenbideak aztertzeko, kalkulatzeko kostuak eta ekoizpen denbora, etorkizuneko eraikuntza & ndash eredu bat sortuko du; aurkezpen bat egiteko. Orduan hasten da proiektuaren eta probak amaitu ondoren gauzatzeko. Lan zehar gorpua aurkitu arazoa da beti, eta impromptu egiteko prest egon behar du.


referentziak: Importantea lehenengo, secundarioa guero\nImportantea lehenengo, secundarioa guero\nIracurri luenaca titulaua -Importantea lehenengo, secundarioa guero- pensatu duque ezen zertara dator aipamen hori zeren da beguien vistacoa, evidentea. Dator zeren publicatuco da egunontan liburu biliguea quin ondoco titulu bilinguea\nlos castillos del\nganic Juan Mari Feliu (eta Pello Guerra . Joseba Asiron . Iñaki Sagredo)\nIzaten ahal da ze oraindio iracurleac ez jaquitea zertara datorren blogeco titulua ezen "Importantea lehenengo, secundarioa guero". Aguian, baina, quin nic jarrico dudan titulua on liburu hypothetico hau bai duque arrapatuco ideia on importantea eta secundarioa an textu labur hori non erdaraz bai da lehenesten lehenengo importantea eta guero secundarioa baina tamalez euscarazco textuan da aldrebes ematen (lehenengo secundiarioa eta guero importantea) noiz eman ahal zer berdinqui lehenengo importantea eta guero informatione emparaua edo secundarioa. Hara exemplu hypothetico hori -nic asmatua- non, nire ustez, hobeto ikusico da affaira hau.\nedo zuzen emanic importantiaren rankingean, euscarazcoa (zeren erdarazcoac ez du horren beharric)\nIkusten al da hemen exempluan arguiago hori on rankinga on importantzia?\nPosted by Erramun Gerrikagoitia at 16:01\nTaliban lexicalac zeinac nahi gaituzten salvatu\nBerreginen Museoa, an Bilbao\nInformatu bai, baina desegoqui\nOthe da supplantatzea Academia?\nDirialaco labur ta contauak\nCorrectu eta communicativo\nItzalac nola edozeinec baina nivel differentean


Barbara Hendricks sopranoak kontzertua eskainiko du Arantzazun, Donostiako 69. Musika Hamabostaldiaren barruan - Debagoiena - Goiena.eus\nBarbara Hendricks sopranoak kontzertua eskainiko du Arantzazun, Donostiako 69. Musika Hamabostaldiaren barruan\nMiren Arregi 2008-08-26 15:46\nDonostiako Musika Hamabostaldia mugetatik kanpo atera da eta bihar Arantzazuko Santutegian hartuko du ostatu. Hain zuzen ere, Musika hamabostaldiaren baitan kokatzen den Musika aitzaki deritzon zikloaren barnean kokatuta, Barbara Hendricks soprano estatubatuarrak kontzertua eskainiko du. Kontzertua, bihar Jorge Oteiza eskultoreari egingo dioten omenaldiaren barruan izango da.\nBarbara Hendricks soprano ezaguna, emakume solidarioa, konprometitua eta natura zale handia da. Haren iritziz, bilaketa espiritualean dago bizitzaren zentzua. Bizitza filosofia horrek baditu antzekotasunak Arantzazuren izaerarekin berarekin, bakearen eta espiritualtasunaren bilaketarekin.\nHendricks-ek gainera, Asturiasko Printzea saria eskuratu zuen giza eskubideen alde egindako lanagatik. Kontzertua arratsaldeko 19:30ean izango da, bihar, Arantzazun, Jorge Oteiza eskultoreari egingo dioten omenaldiaren baitan. Sarrerak guztiak dagoeneko agortuta daude.\nOmenaldia Oteizaren jaiotzaren lehen mendeurrena dela-eta egingo dute Arantzazun, kokaleku horrek zuzeneko lotura du eta Orioko artistarekin.\nOmenaldia arratsaldeko 6retan hasiko da, Juan Antonio Urbeltz koreografoak eskainiko duen Apostoluen dantzarekin. Ondoren Oñatz dantza taldeak emanaldia egingo du eta ostean Andoni Egaña bertsolariak abestuko du. Omenaldiaren ostean, Barbara Hendricks-en kontzertua hasiko da. Soprano estatubatuarrak Love Derwinger piano jotzailea izango du lagun eta Aaron Copland, Gustav Mahler , Francis Poulenc eta Richard Straussen lanak interpretatuko dituzte.


Bizkaia Talentek ekintzaileen, ikertzaileen eta goi-mailako prestakuntzadun langileen nazioarteko kontratazioa izapidetzeari buruzko jardunaldia antolatu zuen\nInmaculada Sedanok azaldu zituen, jardunaldi teknikoan, Europako Batasunetik (EB) kanpoko goi-mailako prestakuntzadun langileen eta ikertzaileen erregularizazioari buruzko jakingarriak.\nJoan den ekainaren 14an Bizkaia Talentek BIC Bizkaian (Derio) antolaturiko saio teknikoan, Inmaculada Sedanok, Enpresa Handien eta Kolektibo Estrategikoen Unitateko Zerbitzuburuak, Enpleguaren, Migrazioen eta Gizarte Segurantzaren Ministerioaren mendeko erakundekoak, gure industriak eta akademiak izaten dituzten zalantzen berri eman eta argitu egin zituen.\nTalentua erakartzea funtsezkoa da Euskadiko enpresa-ehundura zientifiko-teknikoa sendotzeko. Halere, gure erakundeek gero eta zailtasun gehiago dituzte profil zehatzak topatzeko, eta EBtik kanpo bilatu behar dituzte; horretarako, erregularizazio-prozesu bat burutu behar dute, normalean oso garestia, 14/2013 Legea indarrean badago ere.\nInmaculada Sedanok atzerritartasun-araubideen berri eman zuen, eta 4/2000 Lege Organikoaren eta 14/2013 Legearen arteko aldeak azaldu zituen, bai eta bigarrenaren nobedade nagusiak eta aplikazio-eremua ere. Saioko konturik garrantzitsuenetako bat izan zen zer jotzen duten Legezko Erakundeen Identifikatzaileek (LEI) goi-mailako prestakuntzadun langiletzat, zer jotzen dugun lan-harremantzat edo harreman profesionaltzat, eta zer-nolako garrantzia duen ikertzaileen egoera aztertzea baimen egokia izapidetzeko eta aukeratzeko orduan, haien abiapuntua eta etorkizuneko ibilbidea edo familiarekin batera datozen aintzat hartuta. Horrez gain, Sedanok inbertitzaileek, ekintzaileek eta enpresa arteko langileek bete beharreko prozedurak gogoratu zituen.\nJardunaldian parte hartu zuten, halaber, Ivan Jimenez Bizkaia Talenten zuzendari gerenteak, zeinak talentua erakartzeari eta atxikitzeari dagokienez Euskadiko egoera azaldu zuen, Carmen Méndez Bizkaia Talenteko kideak eta Mireia Azpiazu Gipuzkoa Talentekoak, biak ere nazioarteko ikertzaileen eta goi-mailako prestakuntzadun langileen izapidetzean eta harrera-zerbitzuan espezialistak.


Ternua etxearen gizonentzako UPRIGHT PANT mendiko galtzak oso erosoak dira. REDCYCLE proiektuaren baitan, euskal kostaldean bildutako arrantza-sare birziklatuen ehunaz eginak daude. Jasangarriak, arinak, sendoak eta transpiragarriak dira, eta trekkinga edo mendi-ibilaldiak egiten dituzunean, mugimendu-askatasun bikaina emango dizute. Gainera, galtza hauek PFCrik gabeko uraren kontrako tratamendua dute, jasangarritasunaren alde dugun konpromisoaren erakusgarri. Erosoagoak izan daitezen, gerrialde mistoa –gerrikoa barne–, hiru patrika kremaileradun, beste patrika bat atzealdean, aurrez eratutako belaunak eta kremailera bidez egokitu daitezkeen galtza-barrenak dituzte, bota zabalagoekin ere erabili ahal izateko.\nSpecial Price 67,87 € Regular Price 96,95 €


Arriaga Antzokiak irailaren 13ra arte luzatuko du THE HOLE ikuskizunaren programazioa, orain arte lortu duen arrakasta handia dela eta – Bilbao Kultura\nHome » Berriak » Bilbao Kultura @eu » Arriaga Antzokiak irailaren 13ra arte luzatuko du THE HOLE ikuskizunaren programazioa, orain arte lortu duen arrakasta handia dela eta\nArriaga Antzokiak irailaren 13ra arte luzatuko du THE HOLE ikuskizunaren programazioa, orain arte lortu duen arrakasta handia dela eta\n27 abuztua, 2014\nJoan den abuztuaren 14an estreinatu zen Bilbon, eta irailaren 6an amaitu behar zuen Arriaga Antzokian izan beharreko egonaldiak, baina sarrera eskari handia ikusita, Arriaga Antzokiak bederatzi funtzio gehitzea erabaki du, irailaren 7tik 13ra.\nEgun berrietarako sarrerak datorren ostiralean, abuztuaren 29an, jarriko dira salgai.\nThe Hole (Zuloa) lanak kabareta, zirkua, burlesquea, musika eta umore asko biltzen ditu, stripteaseak eta maitasun istorio handia ere badituen oso show dibertigarrian.\nThe Hole (Zuloa) lanak, mahaiz eta aulkiz betetako kabaret areto bilakatu du Arriaga Antzokia. Bertan jan eta edan ere ahal izango da ikuskizunak irauten duen bitartean.\nArgi eta garbi dago The Hole (Zuloa) izan dela duela denbora gutxi amaitu den Bilboko Aste Nagusiko solasaldietako gai nagusietakoa. Kabareta, antzerkia, burlesquea, zirkua eta umorea biltzen dituen ikuskizun horrek, hiri askotan lortutako arrakasta handia zekarren, eta Bilbon aurreikuspen horiek osorik eta are gehiago bete ditu, orain arte eskainitako emanaldi guztietan antzokia erabat bete baita. Lortutako arrakasta ikusita, The Hole lanak botxoan eman beharreko denbora luzatzea erabaki du Arriaga antzokiak. Horrela, joan den abuztuaren 14an estreinatu zen eta bere azken saioa datorren irailaren 6an eskaini behar zuen ikuskizuna datorren irailaren 13ra arte, zapatura arte, egongo da gure artean, hau da, hasiera batean aurreikusitakoa baino astebete gehiago.\nProgramatutako emanaldi berriak, bederatzi guztira, irailaren 7tik 13ra eskainiko dira. Igandean, irailaren 7an, saio bikoitza egongo da, 18:00etan eta 21:00etan. Astelehenean, irailaren 8an, ez da emanaldirik egongo, eta The Hole asteartean, 9an, itzuliko da berriro eszenara, arratsaldeko 20:00etatik aurrera. Asteazkenean eta ostegunean, irailaren 10ean eta 11n, ordutegi hori errepikatu egingo da. Ostiralean, 12an, bi emanaldi izango ditugu, 20:00etan eta 23:00etan eta, amaitzeko, larunbatean, irailaren 13an, The Holek agur esango dio Bilbori, beste bi emanaldi eskainiz, 17:00etan eta 19:30etan. Egun berrietarako sarrerak datorren ostiralean jarriko dira salgai, abuztuaren 29an alegia, Arriaga Antzokiaren ohiko salmenta bideen bitartez. Horrez gain, irailaren 6ra arte eskainiko diren emanaldietarako salmenta erritmoa ikusgarria da eta, ondorioz, egun hori baino lehenagoko emanaldi batera joan nahi duenak azkar ibili beharko du bere sarrera eskuratzeko.\nJoan den abuztuaren 14an Arriaga Antzokian lehenengo emanaldia eskaini zuenetik,\nThe Hole lanak Bilboko ikus-entzuleak liluratu ditu bere show fresko eta lotsabakoarekin eta ukitu kanalla, probokatzaile eta oso sentsualarekin. Funtzio bakoitza jai handia da, eta Arriaga Antzoki “eraldatuak” horretan laguntzen du, inolako zalantzarik gabe. Besaulkien gunea erabat altxatuta dago, eta kabaret areto eder bilakatu da, mahai eta aulkiekin. Bertan jan eta edan ere ahal da ikuskizunaz gozatzen den bitartean, eta horrek beste erakarpen puntu bat ematen dio ikuskizunari.\nDatorren irailaren 13ra arte, The Holek ikus-entzuleak txunditzen jarraituko du, musikari, striptease iradokigarriei, zirkuko ikuskizun ikusgarriei eta, baita, maitasun istorio bikainari esker. Eta hori guztia, bat ere korrektoa ez den Zeremonia Maisuaren (ZM-MC) gidaritzapean. Batzuetan lan hori Quequék egiten du, eta beste batzuetan La Terremoto de Alcorcónek. Biek ere, euren nortasuna ematen diote ikuskizunari.\nZer da THE HOLE?\nIkuskizuna Yllanaren, Letsgoren eta Paco Leónen arteko lankidetzatik sortu zen. Argumentua hau da: Zeremonia Maisuak (ZM-MC) festa handia antolatu du bere etxe handian, eta adiskide guztiak gonbidatu ditu bertara. Gonbidatuei arreta eskaintzeko, Giltzaina, Maiordomoak eta etxe handiko gainerako zerbitzariak daude. Leitmotiv-a, bat ere konbentzionala ez den bere maitasun harremanaren berri ematea da…\nTHE HOLE Arriaga Antzokian – Oraindik eskaini gabeko emanaldiak\n27, Asteazkena: 20:00\n28, Osteguna: 20:00\n29, Ostirala: 20:00 / 23:00\n30, Larunbata: 20:00 / 23:00\n31, Igandea: 19:00\n1, Astelehena: Ez dago emanaldirik\n2, Asteartea: 20:00\n3, Asteazkena: 20:00\n4, Osteguna: 20:00\n5, Ostirala: 20:00 / 23:00\n6, Larunbata: 20:00 / 23:00\n7, Igandea: 18:00 / 21:00\n8, Astelehena: Ez dago emanaldirik\n9, Asteartea: 20:00\n10, Asteazkena: 20:00\n11, Osteguna: 20:00\n12, Ostirala: 20:00 / 23:00\n13, Larunbata: 17:00 / 19:30\n12 eurotik 42 eurora.“The Hole experience” sarrera bereziak, eszenatokian, bertan, 49 eurorengatik. Irailaren 13ko (larunbata) lehenengo emanaldirako (17:00) sarrera guztiek %15eko deskontua daukate.\nSalgai www.teatroarriaga.com webgunean, 946 850 850 telefono zenbakiaren bitartez edo antzokiko txarteldegian, aurretiazko salmenta ordutegian.\nBIHAR ZABALDUKO DA KULTURA ETA HEZKUNTZA SAILAK ESKAINTZEN DITUEN GITARRA, TXALO ETA KONPAS, DANTZA ETA KANTE FLAMENKO TAILERRETAN PARTE HARTZEKO IZEN EMATE EPEA →


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Lanbide Heziketa" topic_facet:"Fabrikazio Mekanikoa (Lanbide Arloa)" topic_facet:"DBH - Teknologiak" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Lanbide Heziketa Proposatutako gaia: Fabrikazio Mekanikoa (Lanbide Arloa) Proposatutako gaia: DBH - Teknologiak Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila\nDBH - Teknologiak 1 Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila Gehiago ... 1 Instalazioa eta mantenimendua (Lanbide Arloa) Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Sistema automatizatuak (Modulua) Guztiak ikusi ... gutxiago ...


Ni ere han izango naiz, agian - Aukeran, nahiago ez\n2011/02/10 20:35:18.123 GMT+1\nNi ere han izango naiz, agian\nIdazten trebeak direnak hain argi adierazten dituzte nik neuk sentitu, pentsatu eta egin ditzakedanak, nekatzeak ez duela merezi.\nBai, ni han izango naiz, nire betebeharra delako. Euskaldun eta burujabe izan nahi dudalako. Hizkuntzak hiztunok egiten ditugulako. Hiztun hizkuntzak egiten gaituelako. Eskubiderik gabeko hizkuntzak hil egiten direlako. Euskara mundu oso bat delako. Munduari hizkuntza txikiak bizi daitezkeela erakutsi behar diogulako. Hizkuntza galtzea hizkuntza galtzea baino zerbait gehiago delako. Nire hizkuntzan bizi naitekeela sinesten dudalako. Konplexurik gabe bizitzeko garaia iritsi delako. Nire hizkuntzarik gabe munduari begiratzeko betaurrekorik gabe geldituko nintzatekeelako. Etorkizuna gure eskuetan dagoelako. Nire hizkuntzan bizitzeko eskubidea daukadalako. Euskaldun euskarak egiten nauelako.\nBai, ni han izango naiz, Euskal Herriko agintari guztiek uler nazaten. Euskal Herriko mediku guztiek zehatz jakin dezaten non dudan min. Euskal Herriko epaile guztien aurrean nire defentsa behar den bezala egin dezadan. Euskal Herriko unibertsitate guztietan euskaraz ikas dadin. Euskal Herriko lantegi guztietan euskaraz lan egiteko aukera egon dadin. Euskal Herriko haur guztiek Txirri, Mirri eta Txiribiton uler ditzaten. Euskara ETB1en emaitza txarrentzat aitzakiatzat jar ez dezaten. Inork esan ez dezan gure hizkuntzak ez duela XXI menderako balio. Hiru euskaldun gehi erdaldun bat, lau erdaldun izan ez daitezen. Euskal Herriko herritar guztiek zein hizkuntzatan bizi nahi duten aukeratzeko benetako askatasuna izan dezaten.\nBai, ni han izango naiz, ez garela existitzen uste dutenengatik. BEC zer den ez dakitenengatik. Pirritx eta Porrotxekin barrerik egiten ez dutenengatik. Aupa Etxebeste ikusiz irririk irten ez zitzaienengatik. Errautsak ulertu ezin dutenengatik. Anarirekin barrua mugitu ez zaienengatik. Txirrita nor zen ez dakitenengatik. Harkaitz Cano inoiz irakurri ez dutenengatik. Xabier Leterekin hunkitu ez direnengatik. Zaldieroa inoiz ikusi ez dutenengatik. Ulertzen ez nauen okinarengatik. Ulertu nahi ez nauten politikariengatik. Eta, hala ere, askatasuna ukatzen diedala esaten didatenengatik.\nEuskaltegietan dabiltzanengatik. Euskaraz irakatsi zidatenengatik. Euskaraz hezi nahi ditudanengatik.\nNi otsailaren 12an Donostian izango naiz. Eta zu?\nNork: marije.2011/02/10 20:35:18.123 GMT+1


< Iratiko oihanean, amua | Maitasunaren itxiera >\nLekua: urriaren 24an, Hondarribiko Itsas Etxea aretoan. Aktoreak: Manex eta Ximun Fuchs, Maite Larburu. Zuzendaritza: Ximun Fuchs. Musika: Maite Larburu.\nMaitasunaren inguruko hausnarketa sakona egiteko gonbitea luzatu digute Axut-eko kideek, oraingo honetan Maite Larburu musikariarekin kolaborazioan, “Ana” pertsonaia protagonistari bizia ematen diona.\nMaitasuna sentitzen den zerbait al da? Arrapaladan, izar uxo batek segundo batez zerua zeharkatzen duen bezalaxe bihotzean pizten zaigun txinparta. Ados egongo gara, orokorrean, maitasuna sentitzen dugun zerbait dela… Sentitu, bai, baina non? Bihotzean, bularrean… Edota sabelean, genitaletan, buruan, alegia, adimenean sentitu, ukitu, antzeman, ulertu, aditu, artatu eta eman daitekeena?\nMaitasuna sentimendu-emozio bat al da, kontrolaezina, sua bezala piztu eta itzali egiten dena? Noren menpeko? Sugarren menpeko? Eta sugar horiek zaindu, biziarazi edo itzaltzeko boterea maitaleek dute edo zoriaren menpeko daude? Haizeak nondik jo, eguzkia hodeien artean ezkutatu edo ez. Hau da, espontaneoa da guztiz maitasuna, librea, magiaren kodeek gidatua… edo badugu hari horiek manipulatzerik?\nAldiz, maitasuna pentsamendua ere balitz: “burutik” pasatzen da, pentsamendu bihurtzen dugu, eta orduan erabili, mugatu, erabaki egiten dugu. Orduan egiten dugu politiko? Hau da, erabaki?\nErradikalegia ez den edonork esango luke tarteko zerbait dela, baina ez da erraza halako gai konplexu eta sotil batean mugak ezartzea, legeak asmatzea.\nZer dator lehenengo? Emozioa ala ideia? Erraiak, sexua, gorputza, natura, instintua, hormonak, kimika, erreprodukzioa, biologia… Eta zientzia, arrazionaltasuna, ideologiak, kultura, sinesmenak, utopiak, gizarte-ereduak, iraultzak.\nBerotzen gaituzte ideiek?\nAnak dio maitasuna ekintzak direla, eta ez emozio edo sentimenduak. Emozio eta sentimenduak beren kabuz bizi omen dira, joan-etorrian. Eta gu, haien gatibu? Maisu budistek eta meditatzen duen jendeak esango du baietz, haien txotxongiloak garela, eta hortik askatzea bilatzen dute. Maitasunetik, ordea, seguru ez dute askatu nahi. Maitasuna da bidea eta horrek ez digu sufriarazten.\nOrduan, zerk, zerk zabaltzen eta iraungiarazten du barruan daramagun leizea? Zeri ari gara ihesi? Bizitzari berari, beharbada: mina hartzen dugu eta mina eman, bizirik gauden seinale. “Krak!” egiten dugunean bezala: bizirik gauden seinale.\nOreinak bezala izan nahiko genuke: larrua jo lanbro artean!, eta adarrak hautsi, erori edo hiltzean, berriak berregin. Itxoin: uste dut orein-arrak ere borrokatzen direla larru-jotze kontuengatik… Eta maitatu? Badakite maitatzen oreinek? Jakin baitakigu jakin sexua ez dela maitasuna. Ez al zinen enteratu? Sexua ez da maitasuna, baina elkar maitatzen duten horiek “amodioa egiten” dute, normalean eta kasu gehienetan, behintzat, hau da, bikote-harremanetako maitasunaz ari naiz. Bai, bikote: bizi-kideak diren horiek. Kastellanoentzat pareko, badakizu, “pareja”. Botere-harremanak dituzten horiek ez dira “pareja”, ezin hala deitu, edo ez dute hori ulertzen.\nAnak dio maitasuna “lekua” izan daitekeela, eta ez “nor”. Zeren, oro har, nor omen da: nor, nori eta noren. Eta lekua balitz, ordea, “nondik?” galde egingo genuke: lekutik eta lekurantz maite, alegia.\nNondik maitatzen dute 20 urteren ondoren elkartzen diren maitaleek? Eta familia gizonek? Ezkonduek? Nondik maitatzen dute maitaleak izan diren lagunek? Izan daiteke maitale eta lagun, eta lagun eta maitale? Edo gauza bat eta ez bestea, edo desagertu liteke noizbait, behin horren bizirik egon zena?\nIrakurri berri dut antzezlanaren esku-orrian agertzen den izenburua: komedia sentimental politikoa; eta burura etortzen zaizkit komedia erromantikoak, portada arrosa duten horiek, eta baita odol-hustutzeko dramak ere. Zergatik errepresentatu ohi da taula gainean, zineman eta telebistan maitasuna komedia edo drama gisa? Negar eta barre besterik ez, bi polaritate horien artean bizi dugu, beharbada, maitasuna.\nUrduri, deseroso jartzen gaituenari; biluzten, zaurgarri uzten gaituenari; minduta, lekuz kanpo, baztertuta sentiarazten gaituen horri; hunkitzen, samurtzen gaituenari; biziarazten digunari… negar eta barre.\nGalderaz beteriko kronika kaotiko bat halako gaia poetizatzera ausartu den antzezlanari.


Familia ugarien laguntzak | BBVA\nFamilia ugarien laguntzak\nFamilia ugarien onurak\nFamilia ugariek onura lor dezakete hezkuntzako, zerbitzuetako eta zergen kenkariko laguntza batzuekin\nHaurtxo baten etorrerak aurre egiteko beti errazak ez diren gastuak sortzen baditu, egoera zaildu egiten da familian dagoeneko beste seme-alaba batzuk daudenean. Nahiz eta osagarri batzuk oinordetu egin daitezkeen, pixoihalak, higiene-produktuak, sendagaiak edo haurtzaindegia bezalako gastuak daude ezin direnak saihestu eta dezente mugi dezakete familiaren aurrekontua.\nSeme-alaba berria hirugarrena bada, edo bi seme-alabetatik batek % 33 baino desgaitasun handiagoa badu, familia ugari orokor bilakatuko da familia hori.\nFamili ugaritzat jotzen dira bi seme-alaba eta guraso bakarrak osatutakoak ere (beste gurasoa hil denean) eta baita hiru seme-alaba edo gehiago dituzten banandutako gurasoez osatutakoak, nahiz eta ez egon familia-unitate berean.\nLau seme-alaba dituzten familiak (edo hiru seme-alabakoak horietako batek desgaitasuna badu) familia ugari bereziko kategoria izateko aukera izan dezakete urteko diru-sarrerak (aparteko ordainsariak barne hartuz) familia-unitateko kide kopuruarengatik zatituz ez badute IPREMen ehuneko 75 gainditzen.\nBosgarren seme-alabatik aurrera familia familia ugari berezitzat jotzen da zuzenean.\n1. Familia ugarien titulua\nFamilia ugariek onura lor dezakete laguntza eta deskontu batzuekin.\nFamilia ugarientzako laguntzetara sartu ahal izateko egin beharreko lehenengo gauza da familia ugarien titulua ateratzea, eta autonomia-erkidegoetako edo udaletxeetako gizarte-zerbitzuetan kudeatzen da hori. Kasu batzuetan, Internetez egin daiteke gurasoen NANarekin, familia-liburuarekin edo azken seme-alabaren jaiotza-ziurtagiriarekin, errolda-ziurtagiriarekin eta familiako bi argazkirekin.\nHaurtzaro eta nerabezaroaren babes-sistemaren aldaketarako 26/2015 Legeak dio familia ugariaren titulua indarrean mantenduko dela seme-alaba txikienak 21 urte betetzen dituen arte (26 urtera arte luza daiteke ikasten jarraitzen badu eta bere gurasoen beharra badu ekonomikoki).\nLege hori onartu aurretik titulua galdu egiten zen seme-alaba zaharrenak 21 urte betetzen zituenean (edo 26 ikasten jarraitzen bazuen).\nAldaketa horrekin, anai-arreba guztiak onura lor dezakete familia ugarientzako deskontuekin adin horretara arte.\nDena den, seme-alaba zaharrek galdu egiten dute titulua legezko adina betetzen dutenean edo autonomia ekonomikoa dutenean (lanbide arteko gutxieneko soldata baino diru-sarrera handiagoak dituenean).\n2.1. Estatuko laguntzak\nPrestazio ekonomikoa seme-alaba jaiotzeagatik edo adoptatzeagatik:\nFamilia ugari, gurasobakar eta amak % 65 baino desgaitasun handiagoa duen familientzatko 1.000 euroko ordainketa bakarra da.\nBaldintza da seme-alaben arabera urtero ezartzen den mugaren pareko edo baxuagoko urteko diru-sarrerarik ez izatea. 2017an, hiru seme-alabako familia batean, 1.000 euro kobratzeko 17.467,40 €-koa izan zen diru-sarreren hasierako muga.\nGainera laguntza murriztua jaso daiteke familiako diru-sarrerek hasierako muga gainditzen badute baina ez badira iristen legeak ezarritako gehienezkora (2017an 18.394,65 €-koa izan zen, hiru seme-alabako familientzat).\nGehienezko mugaren eta laguntza eskatzen duen familia-unitatearen diru-sarreren arteko diferentzia izango da laguntza murriztua.\n2. Familia ugarientzako laguntzak\nFamilia ugarien federazioaren eta Madrid Vivo Fundazioak 2017ko amaieran egindako ikerketaren arabera, familia ugarien egoera ekonomikoa urrun dago antzinako familia aberatsen estereotipotik, eta egun, familia ugarien erdiak arazoak ditu hilabete amaierara iristeko.\nFamiliara kide berri bat iristeak suposatzen dituen gastuei eta izango dituen etorkizuneko gastuei aurre egiten laguntzeko (adibidez, hezkuntzan), onura eta laguntza batzuk daude familia ugarientzat.\nBi onura mota daude: estatukoak eta autonomikoak.\nLegea aldatu egin da eta orain jarraitu egingo da familia ugari izaten seme-alabetako txikienak 21 urte betetzen dituen arte (26 ikasten jarraitzen badu)\n2.1 Estatuko laguntzak\nKenkari fiskala familia ugari izateagatik:\nFamilia ugari orokorrek 1.200 €-ra arte ken dezakete errenta-aitorpenean edo aurrez jaso dezakete dirua hilean 100 € kobratuz.\nKategoria bereziko familia ugarien kenkaria 2.400 eurokoa da (aurrez 200 euro hilean).\nZerga Administrazioko Estatu Agentzian eskatzen da aldez aurretiko kobratzea, 143 ereduarekin.\nKenkaria eskuratu ahal izateko beharrezkoa da gurasoetako bat aktibo egotea Gizarte Segurantzan. Langabezia edo pentsioa kobratuz ere aplikatu da kenkaria.\nEtxean laguntza kontratatzeko hobaria:\nFamilia ugariek % 45eko hobaria dute Gizarte Segurantzako kuotetan pertsona bat kontratatzen badute seme-alabak eta etxea zaintzeko. Kasu horretan, beharrezkoa da bi gurasoek etxetik kanpo lan egitea, familia kategoria berezikoa denean izan ezik.\nFamilia ugariek % 50era arteko deskontua duten matrikulatze-zergan bost eta bederatzi plaza arteko auto bat erostean.\nDoako NAN eta pasaportea:\nFamilia ugariko kideek ez dituzte ordaindu behar NANaren eta pasaportearen bidalketa eta berritze-tasak.\nFamilia ugariek % 20 eta % 50eko deskontuak dituzte, kategoria orokor edo berezikoak izatearen arabera, autobus eta RENFE zerbitzuetan, eta % 10 arteko deskontua hegaldi nazionaletan.\nFamilia ugarietako seme-alabek % 50eko deskontua dute hezkuntza-tasetan, hala nola, azterketa eskubidetan edo unibertsitateko matrikuletan.\nGainera, puntuazio altuagoa dute administrazioko diru-laguntzetarako ezartzen diren baremoetan edo eskoletako onarpenean.\nDeskontuak argiaren fakturan:\nFamilia ugariek argiaren gizarte-bonua eska dezakete eta horrek % 25eko deskontua ematen die kontsumoan.\nHobekuntzak seme-alabak zaintzeagatiko lan-utzialdian:\nOro har, seme-alabak zaintzeagatiko lan-utzialdian lanpostu berdina erreserbatzen da lehen urtean. Kategoria orokorreko familia ugarietan 15 hilabetez erreserbatzen da eta kategoria berezikoetan 18 hilabetez.\nHobekuntzak amen ordaindutakoaren araberako pentsioetan:\n2016ko urtarriletik amatasun osagarria existitzen da erretiroko pentsioetarako, ezintasun iraunkorrerako eta alarguntzarako, seme-alaba kopuruaren arabera eta % 5, 2 seme-alabarengatik; % 10, 3 seme-alabengatik eta % 15, 4 seme-alaba edo gehiagorengatik.\n2.2. Laguntza autonomikoak\nHerri edo autonomia-erkidego askotan deskontuak daude etxeko erabilerako beste zerbitzu batzuetan, hala nola, ura (Isabel II.-ren kanaleko tarifa soziala Madrilen), ondasun higiezinen gaineko zerga, zaborrak, kirol-instalazioak, liburuetarako laguntzak, etab. Komeni da hori kontsultatzea eskualde bakoitzeko gizarte-zerbitzuetako webean. Gainera, deskontuak daude zinemetan, museoetan eta denda batzuetan, Familia ugarien Espainiako federazioa lortzen ari den akordioei esker.